Rasuah pembantu penguat kuasa, buruh Bangladesh mengaku tidak salah

JOHOR BAHRU, 19 Jun- Seorang pekerja buruh warga Bangladesh mengaku tidak bersalah di Mahkamah Sesyen Johor Bahru atas pertuduhan memberi rasuah RM1,000 kepada agen kerajaan Malaysia untuk tidak mengambil tindakan keatas kesalahan syarat lesen perniagaan di Iskandar Puteri di sini Februari lalu.Tertuduh, Shahin Alam, 30 tahun membuat pengakuan dihadapan Hakim Ahmad Kamal Arifin Ismail dan kes berjalan mengikut Seksyen 17 (B) dan Seksyen 24 (1) Akta Suruhanjaya Pencegahan Rasuah Malaysia (SPRM) 2009.Mengikut pertuduhan yang diketuai Pegawai Pendakwa SPRM, Ikhwan Ihsan Jalaludin, kesalahan dilakukan di Kawasan Perindustrian SILC, Nusajaya Square pada pukul 6.00 petang.Tertuduh memberi rasuah kepada Pembantu Penguatkuasa (Unit Elite) Majlis Bandaraya Iskandar Puteri (MBIP) sebagai dorongan tidak mengambil tindakan keatas Itran Global Resources kerana melanggar syarat lesen perniagaan menjual barang basah.Hakim membenarkan tertuduh dijamin RM10,000 dengan seorang penjamin tempatan selain perlu melapor diri di Pejabat SPRM setiap bulan.Kes disebut semula 20 Julai ini untuk serahan dokumen.

(Kes disebut semula 20 Julai ini untuk serahan dokumen)


Dr Zambry adakan lawatan kerja luar ke The Hague, Belanda

PUTRAJAYA, 19 Jun- Menteri Luar Datuk Seri Dr Zambry Abdul kadir akan mengadakan lawatan kerja sulungnya ke The Hague, Belanda bermula hari ini hingga 20 Jun selaras dengan usaha berterusan Malaysia untuk mengukuhkan lagi hubungan dua hala dengan Belanda. Dalam suatu kenyataan pada Isnin Zambry berkata, Belanda merupakan rakan dagangan yang penting buat Malaysia sejak hubungan diplomatik diwujudkan pada tahun 1957.Belanda juga merupakan salah satu negara Kesatuan Eropah (EU) yang penting bagi Malaysia daripada segi perdagangan, pelaburan, pertanian, pelancongan, kebudayaan, dan banyak lagi.

(Menteri Luar Datuk Seri Dr Zambry Abdul kadir)

Menurut kenyataan itu, Zambry dijadual mengadakan pertemuan dengan rakan sejawatannya, Wopke Hoekstra yang merupakan Timbalan Perdana Menteri Belanda merangkap Menteri Luar Negeri bagi membincangkan perkara mengenai hubungan dua hala kedua-dua negara.“Saya juga akan mengadakan perjumpaan dengan beberapa pihak di sini dalam usaha meningkatkan kerjasama kedua-dua negara dalam pelbagai bidang termasuk perdagangan dan pendidikan.“Lawatan kerja ini juga memberi peluang untuk saya menjelaskan mengenai dasar Kerajaan semasa di bawah kepimpinan baharu, terutamanya mengenai dasar luar dan pelaburan asing, serta meningkatkan peluang perniagaan dan pelaburan Malaysia. “Diharap lawatan kerja ini dapat mengekalkan momentum dan mengeratkan lagi hubungan dua hala yang sedia terjalin antara Malaysia dan Belanda,” katanya.- BERNAMA


Kes penipuan siber, dua wanita rugi lebih RM400,000

KUCHING, 19 Jun- Dua wanita di daerah Padawan dan Kota Samarahan mengalami kerugian lebih RM400,000 selepas menjadi mangsa penipuan siber.Pesuruhjaya Polis Sarawak, Datuk Mohamad Azman Ahmad Sapri berkata kes pertama membabitkan seorang peniaga dalam talian berusia 44 tahun.Mangsa terpedaya selepas menerima mesej dari rakan warga Singapura yang mengajaknya menyertai satu pelaburan diketahui melalui aplikasi Telegram pada November tahun lepas."Mangsa yang berminat telah berurusan dengan seorang individu dan diarah memuat turun satu aplikasi untuk tujuan pendaftaran."Individu berkenaan telah meminta mangsa memasukkan sejumlah wang dan 17 transaksi dilakukan di sembilan akaun bank berbeza."Mangsa telah mengeluarkan modal sebanyak RM238,048 bermula November tahun lepas hingga Februari tahun ini."Mangsa menyedari ditipu selepas hanya menerima RM500 pulangan pelaburan," katanya.Sementara itu, kes kedua membabitkan seorang Pegawai Teknologi Maklumat berusia 47 tahun yang terpedaya dengan tawaran kerja di dalam talian yang tidak wujud.Kes bermula apabila mangsa melihat iklan pekerjaan dalam Facebook pada 11 Jun lepas dan telah dihubungi melalui media sosial oleh pihak tebabit.Mangsa telah membuat 14 transaksi pembayaran kepada tujuh akaun bank berbeza berjumlah RM201,186 antara 13 hingga 16 Jun lalu. Mangsa menyedari ditipu apabila tidak menerima sebarang pulangan.

Orang ramai dinasihat agar sentiasa berhati-hati dan tidak mudah terperdaya dengan pelaburan tidak sah terutamanya menerusi media sosial.


Nahas LPT2, jenazah tiga beranak selamat dikebumikan

KUALA TERENGGANU, 19 Jun- Jenazah tiga beranak yang maut dalam kemalangan di Lebuhraya Pantai Timur 2 (LPT2), dekat Cheneh, selamat dikebumikan, di sini pada Ahad.Ketiga-tiga jenazah dikebumikan dalam satu liang lahad di Tanah Perkuburan Islam Kampung Sekati, Manir, kira-kira pukul 7.30 malam.Suasana pilu mengiringi tiga jenazah; Mohd Riduan Mohd Yaacob, 35, isteri, Zahidah Hanisah Mohamad dan anak perempuannya, Raudhatul Khayra, 3, ke tanah perkuburan berkenaan.Ibu Allahyarham Mohd Riduan, Zawiyah Abd Kadir turut terkejut dengan berita pemergian anak lelakinya itu, namun redha dengan takdir ditentukan Allah SWT.

(Jenazah tiga beranak selamat dikebumikan dalam satu liang lahat di Tanah Perkuburan Islam Kampung Sekati, Manir)

Terdahulu, kenderaan jenazah dari Hospital Kemaman tiba di perkarangan kediaman keluarga, pukul 5.20 petang.Solat jenazah disempurnakan di kediaman sama dekat Kampung Raja, Teluk Pasu Manir.Dalam kejadian kira-kira pukul 4 petang Sabtu lalu, Zahidah Hanisah yang merupakan guru Sekolah Kebangsaan (SK) Tebing Tembah, Paka dan suami, Mohd Riduan meninggal dunia di lokasi kejadian akibat kecederaan di kepala dan beberapa anggota badan.Manakala, Raudhatul Khayra disahkan meninggal dunia di Hospital Tengku Ampuan Afzan (HTAA), Kuantan.Seorang lagi anak mangsa, Muhamad Uwais Wafiuddin, 8, sedang menerima rawatan di hospital sama.


Suri rumah digalak menyertai SKSSR

SEREMBAN, 19 Jun- Seramai 177,858 individu dilindungi menerusi Skim Keselamatan Sosial Suri Rumah (SKSSR), sehingga 15 Jun 2023.Menteri Sumber Manusia, V.Sivakumar berkata sebanyak RM254,617 faedah telah dibayar kepada suri rumah berinsurans dan keluarga sepanjang tempoh program bermula hingga 1 Disember 2022."Saya minta supaya semua suri rumah mengambil maklum mengenai perkara ini dan seboleh-bolehnya suami perlu membantu isteri untuk mencarum."Badan Bukan Kerajaan (NGO), pemimpin tempatan, syarikat swasta atau sesiapa sahaja ingin membuat program tanggungjawab sosial korporat (CSR), inilah tempatnya (SKSSR)."Suri rumah digalak mencarum dengan SKSSR untuk mendapatkan perlindungan daripada bencana domestik dan keilatan semasa menguruskan rumah tangga walaupun mereka tidak bekerja," katanya kepada pemberita di sini.Pihaknya menyasarkan 500,000 individu mencarum kepada SKSSR bagi tahun ini.


Majlis Ilmu Madani bawa mesej akidah, akhlak dan sahsiah

PUTRAJAYA, 18 Jun- Majlis Ilmu Madani yang diadakan di Kompleks Seri Perdana, Putrajaya memberi kefahaman kepada orang ramai tentang maksud negara Madani yang merangkumi pelbagai aspek. Perdana Menteri Datuk Seri Anwar Ibrahim berkata, selain memanfaatkan waktu, majlis ilmu ini juga membawa mesej Islam yang lebih bermakna bagi orang ramai menerusi perkongsian daripada tiga tokoh ulama yang hadir. "Sangat menyenangkan, membahagiakan kerana selari dengan maksud kita. Memberi kefahaman tentang maksud negara madani, asas, akidah yang kukuh, akhlak yang baik, sahsiah maknawiyah."Semua itu gunakan untuk menerapkan nilai dalam pelbagai bidang termasuk kemampanan ekonomi dan teknologi digital. Konsep ihsan dan rahmah mengurangkan beban rakyat miskin dan pembelaan umat secara keseluruhannya," katanya dalam ucapan semasa Majlis Ilmu Madani di sini.Majlis ilmu itu disampaikan agamawan Sheikh Ahmad Mohamed Saad Al-Maliki Al-Azhari Al-Hasani dan Syekh Muhammad Haydara Al-Jilani serta Imam Masjid Al-Aqsa - Syeikh Dr. Ekrima Sabri.Antara pengisiannya termasuk menjadikan Al-Quran sebagai panduan bagi umat Islam, bagaimana sikap toleransi dapat menyatu padukan umat dan mengawal emosi dalam menjalani kehidupan seharian.


Kembangkan pengetahuan kanak-kanak, tingkat keyakinan diri

KEPONG, 18 Jun- Seramai 4,439 kanak-kanak pra sekolah diraikan dalam perhimpunan sukan selama dua hari bermula semalam.Ia turut menghimpunkan lebih 700 pelajar tadika berkeperluan khas terdiri Sindrom Kurang Daya Tumpuan (ADHD), kelewatan pertuturan (speech delay) dan autisme.Menurut Pengurus Projek Al Kauthar Edukids, penganjuran itu adalah bagi mengembangkan pengetahuan dan meningkatkan keyakinan diri terhadap kanak-kanak. "Objektif kita, bagi yang terbaik untuk anak-anak dan ibu bapa. Untuk anak-anak ini kita raikan mereka, jadi kami raikan di tempat yang sebegini," katanya kepada pemberita di sini.Program itu sekali gus mencatat kejayaan dalam Malaysia Book Of Record (MBOR) bagi Perhimpunan Sukan Kanak-kanak Terbesar di Malaysia. Timbalan Menteri Belia dan Sukan, Adam Adli Abd Halim turut hadir pada program itu.

(Perhimpunan sukan pra sekolah menghimpunkan pelajar tadika berkeperluan khas)


Jualan Rahmah Perlis tawar barang keperluan Aidiladha

KANGAR, 18 Jun- Kementerian Perdagangan Dalam Negeri dan Hal Ehwal Pengguna (KPDN) Perlis meneruskan penganjuran Jualan Rahmah dengan memfokuskan jualan barangan keperluan menjelang sambutan Aidiladha. Program bermula semalam hingga 28 Jun ini turut diperluaskan ke kawasan komuniti dengan memanfaatkan penggunaan dewan orang ramai.Menurut Pengarah KPDN Negeri Norazah Jaapar, 16 pilihan barangan ditawarkan dengan potongan harga 10% daripada harga pasaran.  Antaranya beras, telur ayam, bihun, pelbagai jenis bawang, tepung gandum, kentang dan pelbagai jenis pilihan produk untuk minuman."Alhamdulillah bekalan stabil, beras super special tempatan juga mudah diperolehi begitu juga dengan bekalan telur. Bekalan gula juga stabil di Perlis dan juga bekalan-bekalan lain. Kita juga menjamin bahawa bekalan barangan keperluan khas untuk persediaan Aidiladha mencukupi," katanya pada Program Jualan Rahmah Kasih Sayang DUN Indera Kayangan. KPDN Perlis turut melaksanakan Jualan Rahmah Mobil di kawasan pedalaman yang menawarkan 10 jenis barangan dengan harga 30% lebih rendah.


Tindakan tegas kepada individu sebar sentimen 3R

KUALA LUMPUR, 18 Jun- Tindakan tegas akan diambil terhadap individu yang sebar dan menyentuh sentimen berbaur perkauman, agama dan institusi diraja (3R) pada Pilihan Raya Negeri akan datang.Menteri Komunikasi dan Digital Fahmi Fadzil berkata, Suruhanjaya Komunikasi dan Multimedia diarah mempertingkatkan usaha bagi mengekang penularan isu bersifat 3R."Bila tiba masa untuk pilihan raya, maka banyak maklumat yang salah, palsu atau pun bersifat hasutan, dan kacau ganggu sering diterbitkan."Kita tidak mahu demokrasi ini disalah guna atas dasar kebebasan bersuara untuk pihak-pihak yang tidak bertanggungjawab. Selain itu, jangan ulangi sikap seperti yang berlaku pada pilihan raya umum yang lalu dengan menyebar bahan-bahan yang merosakkan keharmonian, mahupun akidah rakyat Malaysia," katanya kepada media selepas Majlis Kempen Kesedaran Keselamatan Siber JOM DIGITAL di Lembah Pantai.


PRN: Agihan kerusi PH-BN sangat kompleks-Nazmi

KUALA TERENGGANU, 18 Jun-Rundingan agihan kerusi antara Pakatan Harapan (PH) dan Barisan Nasional (BN) di Terengganu dan Kelantan pada Pilihan Raya Negeri-PRN kali ini agak rumit.Perkara tersebut diakui oleh Pengerusi Majlis Pimpinan Negeri (MPN) PKR Terengganu dan Kelantan, Nik Nazmi Nik Ahmad yang memaklumkan rundingan tersebut juga masih lagi berjalan di peringkat atasan kepimpinan.Nik Nazmi, yang juga merangkap Menteri Sumber Asli, Alam Sekitar Dan Perubahan Iklim berkata perkara itu perlu dilaksanakan dengan penuh teliti serta memerlukan pertimbangkan banyak faktor.Menurutnya, rundingan kali ini adalah berbeza dan tidak sama seperti gabungan antara PKR dan Pas yang pernah berlaku satu ketika dahulu.“Kalau dulu, walaupun Pas ada sejarah lama (kekuatan tersendiri di Terengganu) dan beberapa kawasan yang tradisional yang menjadi kubu kuatnya, namun masih ada ruang untuk kita bertanding.“Walaupun tidaklah mudah, namun hasilnya PKR mempunyai wakil di dalam Dewan Undangan Negeri (DUN) Bandar iaitu Azan Ismail", katanya selepas hadir pada majlis Temu Mesra bersama Ahli dan Penyokong PKR, di Pejabat Keadilan Cabang Kuala Terengganu, Bukit Besar.Menurut Nazmi lagi, kerjasama bersama UMNO kali ini berbeza kerana parti itu mempunyai kubu kuat  mereka di Terengganu, dan telah lama bertapak sejak lebih 70 tahun lalu.

(Pengerusi Majlis Pimpinan Negeri (MKN) Parti Keadilan Rakyat Kelantan danTerengganu)


Tumpu ketirisan yang berlaku melibatkan barang subsidi

KOTA BHARU, 18 Jun- Perdana Menteri Datuk Seri Anwar Ibrahim memberi tumpuan kepada ketirisan yang berlaku melibatkan barangan bersubsidi.Ia berikutan kebocoran subsidi yang berlaku, boleh memberi kesan kepada rakyat."Negara ini makmur namun ada banyak bocornya. Subsidi yang sepatutnya diterima golongan tertentu telah diambil. Bila perkara ini berlaku, tidak akan pernah cukup."Termasuk di Kelantan kena perhati dan laksanakan dengan baik. Kalau tidak dilakukan, macam mana kita hendak bina sekolah?," katanya pada Majlis Amanat Khas Kepada Penjawat Awam Negeri Kelantan di Dewan Besar Balai Islam Lundang, di sini.Dalam majlis sama Anwar turut memberi contoh subsidi elektrik yang seharusnya dinikmati rakyat biasa, turut dinikmati golongan berpendapatan tinggi.Bagaimanapun, kerajaan tidak berhasrat untuk menaikkan sebarang cukai yang memberi kesan kepada rakyat berpendapatan rendah dan merangka pemotongan subsidi bagi golongan berada yang sebelum ini turut menerima manfaat.Tegas Anwar, penjawat awam, sebagai suara kerajaan dan pelaksana harus memainkan peranan dalam menerangkan hasrat kerajaan kepada rakyat agar tidak disalah erti.


Melaka beri fokus subsektor pelancongan bagi TMM 2024

MELAKA, 18 Jun- Kerajaan negeri Melaka beri fokus kepada subsektor pelancongan sukan bagi Tahun Melawat Melaka 2024 (TMM 2024).Exco Pelancongan,Warisan, Seni dan Budaya, Datuk Abdul Razak Abdul Rahman berkata, ia terutama program atau aktiviti yang melibatkan penyertaan antarabangsa seperti Perahu Naga dan larian marathon.Penganjuran program sukan seperti itu juga mampu membantu menarik kedatangan pelancong luar negara sekaligus mengetengahkan sukan tradisional yang ada di sini."Contohnya macam kita sebut tadi dalam 60 acara, dan program yang kita dah rangka itu termasuk acara maraton peringkat antarabangsa. Itu antara satu contoh yang boleh menarik minat pelancong pada tahun depan," katanya selepas Majlis Perasmian Perarakan Perahu Naga 2023 di Dataran Persahabatan Malaysia-Cina, di sini. Timbalan Ketua Pengarah Tourism Malaysia, Datuk Musa Yusof turut hadir dalam majlis itu.Abdul Razak berkata, untuk tahun 2023 sebanyak 64 acara telah dirangka bagi mempromosikan Tahun Melawat Melaka 2024 (TMM 2024).Mengulas lanjut mengenai program, ia adalah bersempena Perlumbaan Perahu Naga Melaka 2023 yang akan diadakan pada 2 Julai depan yang melibatkan 40 penyertaan dari dalam dan luar negara.


SMSTSP sambut ulang tahun Jubli Emas

KANGAR, 18 Jun- Sekolah Menengah Sains Tuanku Syed Putra (SMSTSP) mencapai usia 50 tahun penubuhannya sejak ditubuhkan pada 1973. Sepanjang Jubli Emas penubuhannya, SMSTSP berjaya melahirkan ramai pelajar yang berjaya dalam pelbagai sektor sama ada sektor awam, swasta atau usahawan terkenal dalam negara dan antarabangsa serta tokoh politik.Menurut Yang Dipertua Persatuan Ibu Bapa dan Guru SMSTSP Roshadi Rejab, sehingga kini terdapat lebih 5,000 alumni SMSTSP di seluruh negara yang sebahagian besarnya begitu aktif membantu pihak sekolah dalam pelbagai aspek pembangunan pendidikan, sukan, kerohanian dan pembangunan infrastruktur sekolah. Sepanjang tempoh 50 tahun ini, SMSTSP melakar pelbagai kejayaan cemerlang termasuklah pencapaian terbaik dalam peperiksaan Sijil Pelajaran Malaysia (SPM).Selain itu, sukan ragbi yang dijadikan sukan teras telah mengharumkan nama negara di peringkat antarabangsa serta pelbagai kejayaan lain."Kita hendak menonjolkan sekolah kita kepada umum dan juga untuk mengeratkan hubungan dalam kalangan ibu bapa, guru-guru, serta warga sekolah supaya kecemerlangan anak-anak ini dapat kita tingkatkan."Pihak alumni juga banyak membantu untuk menjayakan program ini seperti pada hari ini kita ada forum tentang Journey Forward dan panelnya terdiri daripada alumni sendiri," katanya pada Program Sambutan 50 Tahun Sekolah Menengah Sains Tuanku Syed Putra (SMSTSP), di sini.


Isu pajakan Pulau Pinang perlu dijelaskan berdasarkan fakta

ALOR SETAR, 18 Jun-Sultan Kedah, Al Aminul Karim Sultan Sallehuddin ibni Almarhum Sultan Badlishah berharap agar sejarah Kedah terutama berkaitan isu pajakan Pulau Pinang tidak dinoktahkan secara melulu.Titah baginda lagi, hakikat bahawa Pulau Pinang hanyalah dipajak juga perlu diperjelaskan secara terang berlandaskan fakta dan tanpa prejudis."Perbincangan mengenai perkara tersebut, haruslah disulami dengan fakta yang berasas dan tepat."Adalah lebih baik sekiranya fakta-fakta dikaji secara ilmiah agardapat dijadikan rujukan kepada generasi akan datang", titah baginda sempena Penganugerahan Darjah-Darjah serta Bintang-bintang Kebesaran sempena Hari Keputeraan Baginda yang ke 81 di Istana Anak Bukit, di sini. Tambah baginda lagi , amatlah tidak wajar sekiranya suara rakyat di negeri ini cuba didiamkan khususnya berhubung sejarah dan kedaulatan Kedah.Selain itu, titah Al Aminul Karim Sultan Sallehuddin, perbincangan mengenai sejarah negeri Kedah di pelbagai platform mulai subur sejak akhir-akhir ini di segenap lapisan masyarakat, terutamanya membabitkan kedudukan negeri itu dan Pulau Pinang. Baginda turut mengingatkan bahawa pembentukan negara Malaysia tidak menjadi titik yang membenarkan sejarah negeri Kedah yang telah wujud sejak sekian lama dipadamkan.Dalam perkembangan sama, Sultan Sallehuddin bertitah bahawa peristiwa lampau telah meletakkan negeri dalam keadaan yang sukar dan terpaksa bersetuju dengan perjanjian-perjanjian berat sebelah.Perkara berkenaan harus dijadikan pedoman serta peringatan agar semua pihak lebih berhati-hati dalam bertindak dan berurusan."Perjuangan menjaga hak dan kedaulatan negeri kini bukan lagi di medan perang sebagaimana yang dilakukan oleh pahlawan negeri terdahulu. Medan perjuangan kini adalah di meja-meja rundingan dan melalui tinta-tinta tulisan."Namun begitu, keberanian yang ditunjukkan oleh pahlawan terdahulu sebagaimana yang telah terpahat dalam lipatan sejarah Perang Musuh Bisik pada kurun ke-19 harus dicontohi dan dihayati oleh generasi masa kini," titah baginda.

(Sultan Kedah, Al Aminul Karim Sultan Sallehuddin ibni Almarhum Sultan Badlishah)


Kerajaan setuju tangguh bayaran pangsapuri Lembah Sireh

KOTA BHARU, 18 Jun- Kerajaan bersetuju menangguhkan bayaran semula pinjaman kepada pembeli rumah pangsapuri kakitangan awam di Lembah Sireh, Kota Bharu. Perdana Menteri Datuk Seri Anwar Ibrahim berkata, pelepasan bayaran itu akan diberikan kepada pembeli yang terlibat sehingga mereka dapat menduduki rumah berkenaan.Keputusan itu dibuat bagi membantu meringankan beban pembeli yang terpaksa menanggung pembayaran pinjaman melalui Lembaga Pembiayaan Pinjaman Sektor Awam (LPPSA)."Saya dah buat keputusan setelah ada rayuan untuk pinjaman Projek Perumahan Penjawat Awam Lembah Sireh Kota Bharu ini dibuat di LPPSA. Jadi untuk kemudahan, rumah yang belum diduduki diberi pelepasan moratorium. Tidak perlu bayar, selagi rumah tersebut belum siap," katanya pada Majlis Penyerahan Kunci Rumah Mesra Rakyat (RMR) Syarikat Perumahan Negara Berhad (SPNB) di Kampung Jaya, Pasir Hor, di sini.Pengerusi Syarikat Perumahan Negara Berhad (SPNB), Datuk Husam Musa dan Ketua Pegawai Eksekutif SPNB, Datuk Hasleen Isnin turut hadir dalam program itu.Sebelum ini media melaporkan, lebih 120 pembeli menuntut pemaju menyiapkan segera pembinaan pangsapuri penjawat awam di Lembah Sireh yang terbengkalai ketika ini. Projek tersebut mula dijual tujuh tahun lalu kepada kumpulan sasar dalam kalangan penjawat awam yang kebanyakannya menandatangani perjanjian itu pada 2017 dan 2018. Sementara itu, Husam memaklumkan SPNB menyasarkan untuk menyiapkan sejumlah 4,250 unit RMR menjelang Disember tahun ini di seluruh negara.


Isu ketirisan: MARA pandang serius dakwaan

JOHOR BHARU, 18 Jun-Majlis Amanah Rakyat (MARA) memandang serius laporan ketirisan urus tadbir institusi tersebut melalui surat layang yang tular di aplikasi Telegram, semalam.Pengerusinya, Datuk Dr. Asyraf Wajdi Dusuki berkata MARA akan memperhalusi pentadbirannya agar agensi itu sentiasa berada pada tahap terbaik dan tidak terbabit dalam pelbagai kes melibatkan ketirisan dan pembaziran."Sasaran kita adalah sifar kepada isu-isu melibatkan rasuah."Maknanya kita ingin pastikan agensi ini membawa amanah rakyat."Jadi MARA mesti bersih. Itu adalah perkara pertama yang saya lakukan ketika dilantik", katanya selepas mengadakan temu mesra di Karnival Institusi Pendidikan Mara (IPMA) & Program Peace of Mind 5.0 di Plaza Larkin, di sini hari ini.Semalam, satu laporan ketirisan agensi berkenaan melalui surat layang yang tular di aplikasi telegram, memohon agar satu siasatan dilakukan oleh Pengerusi MARA berkaitan ketirisan urus tadbir terutamanya melibatkan sektor keusahawanan agensi itu.Surat layang berkenaan turut menyatakan barisan pengurusan tertinggi MARA merupakan kumpulan pengurusan yang gagal dan tidak berani membuat sebarang keputusan berkaitan perjalanan dan pengoperasian agensi itu.

(Pengerusi MARA, Datuk Dr. Asyraf Wajdi Dusuki)


BizFrancais Perak 2023 sasar RM3.68 juta potensi pembiayaan

IPOH, 18 Jun- Program BizFrancais Perak 2023 yang menyasarkan sebanyak RM3.68 juta potensi pembiayaan.Untuk itu, usahawan di Perak digalakkan untuk menceburi sektor perniagaan francais. Exco  Pembangunan Wanita, Keluarga, Kebajikan Masyarakat, Koperasi dan Pembangunan Usahawan Perak Salbiah Mohamed berkata, ia berikutan jumlah perniagaan tersebut di negeri itu masih rendah berbanding negeri-negeri lain.Setakat ini, hanya 31 syarikat dan jenama francais tempatan menjalankan perniagaan di Perak."Macam saya kata, kadang kala stigma usahawan dia melihat perniagaan francais ini lebih kepada francais yang memerlukan modal yang besar. "Ia mungkin disebabkan mereka kurang pengetahuan tentang bisnes francais yang ada di Malaysia. dengan program seumpama ini, siri jelajah yang diadakan oleh Perbadanan Nasional Berhad (PERNAS), kita mengharapkan maklumat mengenai bisnes francais ini dapat disampaikan secara langsung kepada usahawan di Perak dan dapat melahirkan usahawan francais," katanya kepada pemberita selepas merasmikan Program BizFrancais Perak 2023 di sini.Salbiah turut menambah, kerajaan negeri turut memberi tumpuan kepada sektor perniagaan francais di bawah Pelan Perak Sejahtera 2030 menerusi pelbagai program keusahawanan yang digerakkan Sekretariat Usahawan Negeri Perak (STEP).


Penjawat awam digesa sokong usaha urus negara dengan baik, amanah

KOTA BHARU, 18 Jun- Seluruh penjawat awam pelbagai peringkat digesa agar mendokong hasrat kerajaan Malaysia Madani untuk menguruskan negara dengan baik dan amanah. Perdana Menteri Datuk Seri Anwar Ibrahim berkata, ini termasuk melakukan perbelanjaan yang berhemah.Jelas beliau, pengurusan kewangan negara jika tidak dilakukan dengan kerangka yang terurus, akan membebankan generasi akan datang dengan beban hutang yang tinggi dibuat pemimpin tidak amanah."Maknanya pimpinan di semua peringkat harus berbelanja dengan cermat dan berhemah jangan boros. Ini wang negara. "Saya beri arahan jelas jangan tambah peruntukan, jangan beri peruntukan baiki rumah rasmi jangan beri kereta baru, gunakan kereta rasmi yang sedia ada," ketika Majlis Amanat Khas YAB Perdana Menteri kepada Penjawat Awam Negeri Kelantan di Kompleks Balai Islam Lundang, di sini. Menteri Besar Kelantan Datuk Ahmad Yakob, Ketua Pengarah Perkhidmatan Awam, Datuk Dr Zulkapli Mohamed serta pegawai-pegawai kanan kerajaan negeri dan persekutuan turut hadir pada program itu. Anwar turut bertegas bahawa beliau tidak berhasrat untuk menaikkan sebarang bentuk cukai yang memberi kesan kepada rakyat berpendapatan rendah.


Y-Hub @Belia Kedah: Platform buat belia jalankan aktiviti komuniti

ALOR SETAR, 18 Jun-Y-Hub @ Belia Kedah, bakal menjadi platform golongan belia menjalankan perkhidmatankomuniti.Berfungsi sebagai pusat sehenti, penyertaan program itu turut dibuka kepada komuniti setempat.Menurut Timbalan Pengarah Jabatan Belia dan Sukan negeri, Mohamad Suhaimi Md Saad menerusi kenyataan, ia menjadi ruang selamat anak muda menjalankan aktiviti sekaligus, meningkatkan kepercayaan masyarakat terhadap fungsi dan kebolehan belia.Tambahnya, penyertaan secara terbuka juga dapat memaksimumkan penggunaan fasiliti dan kemudahan yang terdapat di Kompleks Belia dan Sukan Negeri Kedah.Projek berkenaan disempurnakan Timbalan Menteri Belia dan Sukan, Adam Adli Abd Halim.Kedah, antara enam negeri sebagai perintis projek berkenaan tahun ini dan Selangor, menjadi lokasi bagi pelancaran di peringkat kebangsaan nanti.


MARA sasar 20,000 pinjaman pelajaran buat B40

JOHOR BAHRU, 18 Jun-Majlis Amanah Rakyat (MARA) menyasarkan 20,000 pinjaman pelajaran mengikut peringkat pengajian bagi semester baharu bermula bulan depan.Kemudahan tersebut memberi peluang kepada golongan berpendapatan rendah B40 untuk menyambung pengajian di Institusi Pendidikan MARA dan Insititusi Pengajian Tinggi Awam (IPTA) atau Institusi Pengajian Tinggi Swasta (IPTS).Pengerusi MARA, Datuk Dr. Asyraf Wajdi Dusuki berkata, MARA sentiasa melihat kesesuaian pengajian kepada keperluan industri dan pasaran bagi memenuhi sektor pekerjaan seluruh negara."Sebab itu program kita sentiasa selaras dengan peluang industri yang menyebabkan keboleh pasaran sebanyak 95% Setiap program-program yg ditawarkan insitusi MARA mesti relevan dengan industri."kedua ada hubungan rapat dan akrab dgn industri," katanya ditemui selepas perasmian Walkabout Karnival Institusi Pendidikan Mara (IPMA) & Program Peace of Mind 5.0 di Plaza Larkin di sini.Jelas Asyraf lagi, selain memberi penumpuan kepada bidang peluang pasaran tinggi, MARA juga tetap mementingkan bidang sosial bagi memastikan negara tidak ketinggalan dalam aspek pembangunan dan kemanusiaan.Beliau ditemui selepas perasmian Walkabout Karnival Institusi Pendidikan Mara (IPMA) & Program Peace of Mind 5.0 di Plaza Larkin, Johor.Sementara itu, menerusi program yang diadakan selama dua hari ini, pihaknya menyasarkan seramai 6,000 pengunjung bakal menerima manfaat daripada penganjuran karnival tersebut.Siri jelajah kedua karnival iberkenaan turut berlangsung serentak di Sabah dan juga Pahang bermula semalam sehingga hari ini.

(Pengerusi MARA, Datuk Dr. Asyraf Wajdi Dusuki)


Wataniah sasar satu anggota, satu tentera menjelang 2025

KUANTAN, 18 Jun-Orang awam disaran menyertai Askar Wataniah bagi membantu mengukuhkan kesiapsiagaan pertahanan negara.Asisten Panglima Pasukan Simpanan, Mejar Jeneral Datuk Hamdan Ismail berkata pihaknya menyasarkan sekurang-kurangnya satu nisbah satu kepada seorang tentera menjelang 2025.Menurutnya, ketika ini penyertaan orang awam terhadap pasukan simpanan berkenaan mencapai hampir 80 peratus."Penyertaan orang awam semakin meningkat."Ini juga merupakan satu lagi peluang kerjaya buat orang awam menceburi bidang ketenteraan."Menceburi bidang ketenteraan kita menjaga keselamatan komuniti, selain membentuk jati diri dan disiplin."Ini peluang bagi para majikan-majikan bagi galakkan staf menceburi Wataniah", katanya pada sidang media sempena Sambutan Hari Ulang Tahun Askar Wataniah Ke-65 yang bertempat di Rejimen 505 Askar Wataniah, Kem Force 136, di sini.Turut hadir, Panglima 4 Briged (Mekanize), Briged Jeneral Rofi Muhammad dan Ketua Pengarah Bahagian Pasukan Simpanan, Briged Jeneral Shamshor Jaafar.Dalam sambutan itu, kira-kira 37 pegawai dan 254 anggota Lain-Lain Pangkat (LLP) Sukarela termasuk simpanan dari seluruh negara terlibat dalam perbarisan yang diadakan.Turut disampaikan, Anugerah Rejimen Terbaik, Anugerah perkhidmatan Cemerlang (APC), sijil penghargaan dan pemakaian pangkat kepada pegawai dan anggota LLP.Dalam pada itu, Hamdan berkata kaum bukan Melayu turut digalakkan menyertai Askar Wataniah bagi memperkasakan lagi benteng pertahanan negara.

(Asisten Panglima Pasukan Simpanan, Mejar Jeneral Datuk Hamdan Ismail)


Sultan Mizan kurnia darjah kebesaran kepada 111 individu

KUALA TERENGGANU, 18 Jun-Sultan Terengganu, Sultan Mizan Zainal Abidin berkenan mengurniakan gelaran Darjah kebesaran, Bintang dan Pingat kepada 111 individu di Istana Syarqiyyah, Bukit Chendering di sini.Pengurniaan tersebut bersempena Sambutan Ulang Tahun Ke-61 Keputeraan baginda.Mendahului senarai penerima, Pengarah Tanah dan Galian Terengganu, Dato’ Zulkifli Ali serta Pengarah urusan Yen Tin, Dato’ Tan Choo Meng yang membawa gelaran Datuk bergelar.Seterusnya ia diikuti pengurniaan Darjah Kebesaran Setia Sultan Mizan Zainal Abidin Terengganu (SSMZ) yang membawa gelaran Datuk Seri kepada dua penerima iaitu Setiausaha Kerajaan Terengganu, Tengku Farok Hussin Tengku Abdul Jalil dan Pengerusi Eksekutif TSLAW Tower, Tan Sri Datuk Law Tien Seng.Enam individu dianugerahkan darjah kebesaran Dato’ Setia Sultan Mizan Zainal Abidin Terengganu, D.S.M.Z yang membawa gelaran Dato’ antaranya Bekas ketua polis Terengganu, Dato’ CP Aidi Ismail.Sultan Mizan turut berkenan mengurniakan Darjah Kebesaran Setia Sultan Mizan Zainal Abidin (SMZ) kepada 16 penerima Setia Mahkota Terengganu (SMT) (10 penerima), Ahli Sultan Mizan Abidin Terengganu (AMZ) (12 penerima) dan Ahli Mahkota Terengganu (AMT) (36 penerima). Berangkat sama ke istiadat hari ini Sultanah Terengganu, Sultanah Nur Zahirah dan Yang Di-Pertuan Muda Terengganu, Tengku Muhammad Ismail.


Kerajaan tidak zalim kepada negeri pembangkang

TUMPAT, 18 Jun-Kerajaan memberi jaminan tidak akan berlaku zalim dan menafikan hak rakyat dalam menyalurkan bantuan kepada negeri pembangkang.Perdana Menteri, Datuk Seri Anwar Ibrahim berkata, walaupun berbeza politik tetapi rundingan dan perbincangan tetap diadakan untuk menyalurkan pelbagai peruntukkan kepada Kelantan.Menurutnya, Kelantan merupakan antara negeri yang menerima peruntukan paling besar dalam Belanjawan Madani yang turut dinikmati negeri pembangkang lain antaranya Kedah.Menerusi belanjawan Madani, semua projek di negeri berkenaan diteruskan.Antaranya projek tadahan air, naik taraf jalan Pak Badol ke Melor, pembinaan Jambatan Palekbang termasuk beberapa projek baharu Sungai Golok."“Peruntukan sejumlah RM103,863,258 turut disalurkan kepada golongan imam, bilal, siak, guru takmir dan guru Kelas Agama dan Fardu Ain (KAFA) di negeri ini,” katanya pada Majlis Penyerahan Sumbangan Perdana Menteri bagi Projek Menyiapkan Masjid At-Taqwa Alor Pasir di sini hari ini.Hadir sama Menteri Besar Kelantan, Datuk Ahmad Yakob. Dalam majlis tersebut, Perdana Menteri menyalurkan peruntukan sebanyak RM7.76 juta untuk menyiapkan Masjid At-Taqwa Alor Pasir.Dalam pada itu, rata-rata penduduk di kampung Alor Pasir, Tumpat berterima kasih kepada Perdana Menteri Datuk Seri Anwar Ibrahim kerana cakna akan kebajikan rakyat dan memberi peruntukan besar bagi menyiapkan masjid di kampung berkenaan.


STR 2023, sumbangan terbesar libat peruntukan RM2.14 bilion

JOHOR BAHRU, 18 Jun- Bayaran Sumbangan Tunai Rahmah (STR) tahun ini, menjadi pemberian terbesar iaitu sebanyak RM2,500 kepada setiap penerima.Ia melibatkan jumlah keseluruhan RM2.14 bilion, yang memberi manfaat kepada 8.4 juta penerima.Timbalan Menteri Kewangan 1, Datuk Seri Ahmad Maslan berkata pemohon perlu mengemas kini maklumat mereka di kaunter Lembaga Hasil Dalam Negeri (LHDN) ataupun secara dalam talian.Orang ramai yang ditolak permohonan, boleh mengemukakan rayuan bermula 1 Julai ini."Jumlah penerima Sumbangan Tunai Rahmah fasa tiga, 8.4 juta orang dengan jumlah RM2.14 bilion."Jadi kerajaan berharap dengan adanya Sumbangan Tunai Rahmah yang akan dikeluarkan dan diberi sebelum Hari Raya Haji ini, kita dapat membantu mengembirakan sedikit sebanyak rakyat," katanya.

Beliau bercakap kepada pemberita selepas membuat lawatan di Wisma Bank Simpanan Nasional (BSN), di sini hari ini.Sumbangan fasa tiga itu akan dibahagikan mengikut tiga kategori iaitu isi rumah, warga emas tiada pasangan dan golongan bujang.

BSN beri pembiayaan tertinggi, bantu PMKSDalam pada itu, Ahmad Maslan berkata sebanyak RM1.6 bilion disalurkan kepada 72,000 pelanggan melalui Pembiayaan Perniagaan Mikro Kecil dan Sederhana (PMKS) oleh Bank Simpanan Nasional (BSN), sejak tahun 2020.BSN memberi pembiayaan tertinggi iaitu sebanyak 40.2 peratus.Inisiatif tersebut telah membantu syarikat PMKS, sekali gus membuka 600,836 peluang pekerjaan kepada rakyat.Terbaharu, Skim Mikro Kasih turut diperkenal, dengan pembiayaan RM900 juta."Saya ingin ulangi bahawa pinjaman sebanyak RM5,000 hingga RM50,000 dan antara syarat adalah sudah ada perniagaan enam bulan dan akaun bank juga enam bulan," katanyaSkim Mikro Kasih terbahagi kepada tiga kategori iaitu Skim Mikro Kasih Belia, Skim Mikro Kasih Penjaja, Peniaga Kecil dan Skim Mikro Kasih Wanita.


MWE 2023, tarik pelaburan industri perkayuan

(Timbalan Menteri Perladangan dan Komoditi, Datuk Siti Aminah Aching)

KUALA LUMPUR, 18 Jun- Ekspo Kayu Malaysia 2023 (MWE 2023) bakal menjadi pemangkin, menarik lebih banyak pelaburan dalam industri perkayuan. Timbalan Perdana Menteri, Datuk Seri Fadillah Yusof optimis ekspo perdagangan yang berlangsung bermula hari ini hingga Selasa nanti, merupakan platform rangkaian terbaik kerana menggabungkan pengilang, pengimport dan pengeksport bawah satu bumbung. "Saya ingin meyakinkan pembeli dan pengunjung antarabangsa bahawa Malaysia merupakan sebuah negara yang mesra pelaburan."Pemacu ekonomi negara, terutamanya industri pembuatan dan telah menjalani transformasi berdaya teknologi yang membolehkan perniagaan berkembang dan menjana aliran pendapatan baharu," katanya.

Fadillah yang juga Menteri Perladangan dan Komoditi berkata demikian pada Pelancaran MWE 2023, di sini hari ini.

Teks ucapan beliau disampaikan Timbalan Menteri Perladangan dan Komoditi, Datuk Siti Aminah Aching.Ekspo edisi ke-2 itu melibatkan 120 pempamer dari 11 negara yang akan berkongsi trend dan perkembangan pasaran semasa industri perkayuan.

(MWE berlangsung bermula hari ini hingga 20 Jun)


Pembinaan KXP ubah landskap ekonomi Kedah

ALOR SETAR, 18 Jun - Sultan Kedah Al-Aminul Karim Sultan Sallehuddin Sultan Badlishah berharap agar cadangan pembinaan Lapangan Terbang Antarabangsa Kulim (KXP) dapat direalisasikan. Baginda bertitah, amat mustahak bagi negeri Kedah untuk memiliki sebuah lagi lapangan terbang antarabangsa berasaskan kargo bagi memudahkan pergerakan keluar masuk barangan dan eksport ke luar negeri.Al Aminul Karim Sultan Sallehuddin bertitah, perancangan pembangunan KXP dalam kerangka pembangunan Kedah Aerotropolis akan memenuhi kehendak tersebut dan bertindak sebagai “game changer” yang akan mengubah landskap ekonomi ke tahap yang lebih ampuh. Terus mengekalkan momentum pertumbuhan ekonomi negeri yang kini sedang berkembang pesat, baginda percaya terdapat keperluan mendesak untuk memperkasakan jaringan infrastruktur pengangkutan dan perhubungan negeri. Hal ini adalah kerana apabila pengeluaran dalam negeri dan wilayah bertambah, kapasiti semasa jaringan infrastruktur pengangkutan dan perhubungan negeri pasti tidak akan mencukupi "Beta menyeru agar projek KXP yang menjadi sebahagian daripada Kedah Aerotropolis diberi layanan dan perhatian yang adil dan sewajarnya daripada pihak-pihak terlibat agar ia dapat direalisasikan demi kebaikan negeri, negara dan rakyat," titah baginda.Al Aminul Karim Sultan Sallehuddin bertitah demikian sempena Hari Keputeraan Baginda yang ke-81 di Istana Anak Bukit, di sini

(Sultan Kedah Al-Aminul Karim Sultan Sallehuddin Sultan Badlishah padaIstiadat Menyembah Tahniah dan Penganugerahan Darjah-Darjah serta Bintang-Bintang Kebesaransempena Sambutan Ulang Tahun Hari Keputeraan Baginda ke-81 di Istana Anak Bukit, di sini)

Dalam titah ucapan sama, baginda berpendapat hasrat berkenaan akan dapat disegerakan sekiranya Kerajaan Negeri dan Kerajaan Persekutuan dapat bekerjasama dan pucuk pimpinan mampu mengenepikan perasaan peribadi dalam mentadbir hal ehwal berkaitan pembangunan.

Titah baginda, amatlah rugi sekiranya projek pembangunan ini tidak dilaksanakan hanya disebabkan perbezaan pandangan dan pemahaman politik antara pemimpin-pemimpin di peringkat negeri dan persekutuansehingga membelakangkan keperluan negeri dan negara yang jauh lebihmustahak.Sementara itu, Sultan Kedah Al-Aminul Karim Sultan Sallehuddin Sultan Badlishah perkenan mewujudkan Tabung Amanah Sultan Kedah (TASK), bagi membantu meringankan beban rakyat miskin disamping bertujuan mengimbangi pengagihan ekonomi lebih adil dan saksama. Baginda juga mahu menjadikan TASK sebagai sebuah wadah untuk semua pihak bersama-sama berganding bahu, berbakti dan berbudi kepada golongan yang memerlukan. "Sesungguhnya sedekah ini bukan sekadar membantu keluarga denganmemberi pakaian, makanan dan minuman, malah diharapkan ianyadapat memberi peluang yang lebih cerah kepada anak-anak keluargatersebut untuk maju dalam pendidikan," titah baginda.Baginda bertitah, bagi mewujudkan sebuah negeri yang memiliki pengagihan ekonomi yang adil dan saksama, ekonomi rakyat jelata khususnya melibatkan kelompok miskin perlu diberi perhatian. Purata pendapatan isi rumah bagi penduduk di daerah Baling, Pendang, Padang Terap dan Yan masih berada pada tahap rendah dan belum mencecah purata melebihi RM4,800. Sebagai perbandingan purata pendapatan isi rumah bagi negeri Kedah adalah RM5,522, manakala, nasional pula jauh lebih tinggi pada purata RM7 ,901. Sehubungan itu, baginda mahu semua pihak bersama-sama berganding bahu dalam memperbaiki situasi ini.


Sultan Kedah kurnia darjah kebesaran kepada 243 individu

ALOR SETAR, 18 Jun-Sultan Kedah, Al Aminul Karim Sultan Sallehuddin ibni almarhum Sultan Badlishah berkenan menganugerahkan Darjah-serta Bintang kebesaran kepada 243 penerima sempena sambutan Hari Ulang Tahun Keputeraan Baginda yang ke 81. Istiadat penganugerah berlangsung di Istana Anak Bukit, Alor Setar, pagi tadi. Mendahului senarai penerima, Tunku Puan Mahkota Kedah, Che Puan Nur Julie Ariff yang menerima Darjah Seri Setia Sultan Sallehuddin Kedah Yang Amat Dihormati (SSSK) yang membawa gelaran Dato’ Seri Diraja. Setiausaha Kerajaan Negeri, Datuk Norizan Khazali pula menerima Darjah Seri Setia Diraja Kedah Yang Amat Dihormati (SSDK) yang membawa gelaran Dato’ Seri. Orang Besar Lapan membawa gelaran Dato’ Seri Setia Diraja pula dianugerahkan kepada Dato’ Pengelola Bijaya Diraja, Dato’ Paduka Bakar Din. Pegawai Kewangan Negeri Kedah, Datuk Isahak Murat antara dua individu yang menerima Darjah Gemilang Wira Mahkota Kedah Yang Amat Dihormati (DGWK) yang membawa gelaran Dato’ Wira. Ketua Pegawai Eksekutif LSP Sdn Bhd, Dato’ Vijayasundram Jeyabalan pula individu tunggal menerima Darjah Gemilang Wira Mahkota Kedah Yang Amat Dihormati (DGWK) (Kehormat) yang membawa gelaran Dato’ Wira. Timbalan Panglima Tentera Udara, Leftenan Jeneral Dato’ Indera Muhamad Norazlan Aris, antara 2 individu menerima Dato’ Setia Pahlawan Negeri Kedah Yang Amat Dihormati (DSPK) membawa gelaran Dato’ Pahlawan. Sementara itu, dua individu menerima Darjah Dato’ Setia Sultan Sallehuddin Kedah (DSSS) yang membawa gelaran Dato’. 11 individu menerima Darjah Dato’ Setia Diraja Kedah (DSDK) yang membawa gelaran Dato’; dan 2 individu menerima Darjah Dato’ Setia Pahlawan (DDSP) yang membawa gelaran Dato’. Al Aminul Karim Sultan Sallehuddin turut memperkenankan penganugerahan bintang-bintang dan pingat-pingat kebesaran iaitu Setia Sultan Sallehuddin (SSS) 2 penerima Setia Diraja Kedah (SDK), 12 Ahli Mahkota Kedah (AMK), 35 Ahli Setia Pahlawan (ASP), 6 Bintang Perkhidmatan Cemerlang Kedah (BCK), 26 Bintang Kebaktian Masyarakat (BKM), 40 Pingat Jasa Kebaktian (PJK), 35 Pingat Perkhidmatan Cemerlang Kedah (PCK) 52, dan Pingat Perkhidmatan Lama (PPL), 12 penerima.    Berangkat sama ke istiadat hari ini Sultanah Kedah Sultanah Maliha Tengku Ariff, Raja Muda Kedah Tengku Sarafudin Badlishah Sultan Sallehuddin dan Raja Puan Muda Kedah Che Puan Muda Zaheeda Mohamad Ariff.Turut hadir, Menteri Besar Datuk Seri Muhammad Sanusi Md Nor dan isteri Tok Puan Jusmalailani Jusoh.


129 pendatang sembunyi dalam trak kargo ditahan

MEXICO CITY, 18 Jun- Pihak berkuasa Mexico menahan 129 pendatang yang disembunyikan di bahagian belakang trak kargo, kata Institut Migrasi Kebangsaan.

"Pendatang dari Guatemala, Honduras, El Salvador dan India" itu ditemukan pada malam Jumaat di negeri timur Veracruz, katanya dalam satu kenyataan.

Mexico berada di tengah-tengah gelombang panas yang telah meragut nyawa sekurang-kurangnya lapan orang.

Trak yang penuh dengan pendatang itu ditahan di bandar Sayula de Aleman ketika suhu diramalkan mencecah 44 darjah Celsius, menurut Perkhidmatan Meteorologi Negara.

Institut migrasi berkata 51 pendatang dari Guatemala telah dikembalikan ke negara itu.

19 lagi kanak-kanak bawah umur tanpa ditemani dari Guatemala dan Honduras telah dipindahkan ke pusat perlindungan khas dan selebihnya dipindahkan ke stesen migrasi.

Beribu-ribu pendatang, ramai yang melarikan diri dari kemiskinan dan keganasan di negara mereka sendiri, melintasi Mexico setiap hari dengan harapan untuk sampai ke Amerika Syarikat.

Sepanjang perjalanan mereka sering menjadi mangsa kumpulan jenayah terancang atau pemerdagang manusia.

Lebih 2,100 pendatang telah diculik di Mexico tahun lalu, menurut Institut Migrasi Kebangsaan. -AFP


Koperasi Tentera umum dividen 7 peratus

KUALA LUMPUR, 18 Jun- Koperasi Angkatan Tentera Malaysia Berhad (Koperasi Tentera) mengumumkan pemberian dividen tujuh peratus kepada 156,156 ahlinya bagi tahun kewangan 2022, berbanding lima peratus tahun sebelumnya. Timbalan Menteri Pertahanan Adly Zahari berkata pembayaran akan diagihkan sebelum sambutan Hari Raya Aidiladha.Jumlah bayaran dividen sebanyak RM130.4 juta iaitu RM41.4 juta lebih tinggi, berbanding bayaran dividen tahun sebelumnya, RM89 juta.Timbalan Menteri Pertahanan, Adly Zahari berkata pemberian dividen itu bukti Koperasi Tentera masih mampu memberikan pulangan yang tinggi secara konsisten kepada ahli, walaupun negara berdepan ekonomi mencabar."Koperasi Tentera juga turut menawarkan pelbagai jenis skim bantuan kebajikan, kesihatan, pendidikan dan lain-lain kepada anggota setiap penubuhannya."Antara sumbangan termasuk bantuan perubatan dan biasisiwa, skim insentif kecemerlangan, sumbangan bakti bantuan persekolahan, bantuan banjir dan khidmat kematian. "Jadi dalam tempoh 10 tahun, Koperasi Tentera telah menyalurkan sumbangan sebanyak RM17.7 juta kepada anggotanya iaitu purata RM1.7 juta setahun dalam bentuk kebajikan," katanya.

(Timbalan Menteri Pertahanan, Adly Zahari/Foto Bernama)

Beliau bercakap dalam sidang media pada Majlis Perasmian Mesyuarat Agung Koperasi Tentera ke-57 di Kementerian Pertahanan, di sini hari ini.Dalam pada itu, Koperasi Tentera turut melakar kejayaan tahun 2022 apabila diberi pengikitirafan sebagai koperasi premier daripada Suruhanjaya Koperasi Malaysia untuk tiga tahun berturut-turut.


Koperasi disaran terlibat aktiviti pengeluaran makanan

TEMERLOH, 18 Jun- Lebih banyak koperasi disaran untuk terlibat secara langsung dalam aktiviti pengeluaran makanan.Presiden Angkatan Koperasi Kebangsaan Malaysia Berhad (Angkasa), Datuk Seri Dr. Abdul Fattah Abdullah berkata ia bagi membantu mengurangkan kadar import bahan makanan negara.Menurutnya, hanya 172 daripada 15,315 koperasi di seluruh negara terlibat dengan aktiviti pengeluaran makanan, walaupun sektor itu mendapat permintaan tinggi rakyat negara ini.Gerakan koperasi digalak mempelbagaikan aktiviti perniagaan seperti pengeluaran makanan, tanpa bergantung kepada satu atau dua produk demi mendapat perolehan lebih tinggi."Pihak Angkasa insya-Allah akan bantu kerana dua hari lepas Angkasa menandatangani nota kerjasama dengan Jabatan Pertanian seluruh negara."Jadi kerjasama Angkasa dengan Jabatan Pertanian, kita lihat boleh menerokai bidang yang saya sebuatkan tadi kerana Jabatan Pertanian mempunyai kepakaran," katanya.

(Datuk Seri Dr. Abdul Fattah Abdullah)

Beliau berkata demikian kepada pemberita selepas merasmikan Mesyuarat Agung Tahunan Ke-70 Koperasi Guru Melayu Pahang Selatan Berhad (SEGUMPAS) di Dewan Tun Razak, di sini.Berdasarkan statistik Kementerian Pertanian dan Keterjaminan Makanan, nilai import makanan negara boleh mencecah hingga RM100 bilion menjelang 2025, berbanding RM75.54 bilion pada 2022 dan RM63.59 bilion pada 2021.


'Jom Lepas Anak Belangkas', suntik semangat pemuliharaan haiwan prasejarah

KEMAMAN, 18 Jun - Universiti Malaysia Terengganu (UMT) melalui Kumpulan Penyelidik Belangkas mengambil inisiatif mengadakan program 'Jom Lepas Anak Belangkas', sebagai usaha menyuntik semangat pemuliharaan haiwan prasejarah itu kepada segenap lapisan komuniti, di sini. Program tersebut juga disifatkan sebagai tarikan pelancong dalam pelancongan negeri Terengganu melalui usahasama kerajaan negeri Terengganu, memperkenalkan belangkas sebagai produk baharu Pelancongan Berasaskan Komuniti (CBT) daerah Kemaman. Sebanyak 1,500 ekor anak belangkas dilepaskan melalui tujuh buah sekolah angkat UMT di Pantai Telaga Simpul.

Ketua Projek Pakar Belangkas Bioteknologi Marin (UMT), Profesor Dr. Noraznawati Ismail berkata, program itu merupakan salah satu aktiviti dalam projek Translasional Belangkas UMT pada tahun 2021/2022. Menurutnya, sempena penganjuran itu, ia juga dijadikan acara tahunan dalam melestarikan populasi belangkas khususnya di Kemaman, bagi menyokong sambutan Hari Belangkas Sedunia yang ditetapkan pada 20 Jun. "Insya-Allah hari ini adalah hari program bersama tujuh sekolah angkat yang kita lantik yang mempunyai kerjanya adalah menjaga dan memelihara anak-anak belangkas yang menetas daripada telur. Kita bekalkan telur, kita bekalkan 'jojo lab' yang ada semua keperluan untuk anak belangkas ini ditetaskan. Tujuan projek ini untuk meningkatkan populasi belangkas yang semakin menyusut bukan sahaja di Malaysia, bukan sahaja di Terengganu, jadi salah satu cara dengan membekalkan anak belangkas dan kita lepaskan di perairan yang tertentu yang kita pilih, kata Ketua Projek Pakar Belangkas Bioteknologi UMT, Profesor Dr Norazwati Ismail.  "Bagus..rasanya kalau budak-budak cuba mungkin dia pun rasa teruja juga la, teruja sebab rasa macam tak pernah nampak lagi," kata Peserta, Mohd Aqil Iman Abd Manan. Norazwati Ismail berkata, pemilihan pantai berkenaan sebagai lokasi pelepasan juvenil belangkas sangat bertepatan memandangkan ianya merupakan satu kawasan habitat semulajadi belangkas di perairan Kemaman. Beliau berharap limpahan ekonomi turut memberi manfaat kepada komuniti setempat apabila pantai itu bakal digazetkan sebagai kawasan pembiakan dan pemuliharaan belangkas tersebut.


Banjir kilat di Kuala Muda, tujuh keluarga terjejas

SUNGAI PETANI, 18 Jun- Tujuh keluarga di daerah Kuala Muda, Kedah terjejas selepas kediaman mereka dilanda banjir kilat, awal pagi tadi. Mukim Sungai Petani melibatkan empat keluarga di Kampung Air Mendidih dan sebuah keluarga di Taman Semarak. Manakala Mukim Pekula, melibatkan dua keluarga di Kampung Pegawai Tikam Batu.  Pegawai Pertahanan Awam Daerah Kuala Muda, Kapten (Pertahanan Awam) Azahar Ahmad berkata hujan lebih lebih tiga jam bermula pukul 4.30 pagi tadi di Mukim Sungai Petani menyebabkan limpahan air secara mengejut dan mendadak setinggi 0.3 meter hingga 1 meter. Kejadian yang berlaku dalam tempoh pantas itu menyebabkan penduduk tidak sempat menyelamatkan harta benda. Bagaimanapun, air telah kembali surut beberapa jam kemudian. Tiada Pusat Pemindahan Sementara (PPS) dibuka.

(Daerah Kuala Muda yang dilanda banjir kilat, awal pagi tadi/APM Daerah Kuala Muda)


KETENGAH naik taraf Jalan Ibok-Seri Bandi

KEMAMAN, 17 Jun- Kementerian Kemajuan Desa dan Wilayah (KKDW) menyalurkan peruntukan kepada Lembaga Kemajuan Terengganu Tengah (KETENGAH) untuk menaik taraf Jalan Ibok-Seri Bandi bagi keselesaan terhadap pengguna jalan tersebut. Pengerusi KETENGAH merangkap Pengerusi Badan Perhubungan UMNO Terengganu, Datuk Seri Ahmad Said berkata, tender bagi menaik taraf telah dikeluarkan pada 15 Jun dan akan ditutup pada 24 Julai ini.Beliau berharap kontraktor G4 boleh menjalankan penaiktarafan ini dengan sempurna serta dibaiki dengan kadar segera.Pada fasa pertama kerja-kerja menurap konkrit akan dijalankan terlebih dahulu supaya jalan tersebut lebih kukuh kerana terdapat aliran air di bawah jalan berkenaan."Ini disebabkan ada dua lapisan, satu kita akan simen dahulu. Terdapat juga mata air di kawasan tersebut. Kalau ikutkan dari segi teknikal ia tidak menepati seperti yang sepatutnya. "Tender pun telah dibuka, dan selepas sebulan penilaian keputusan akan keluar pada 1 Ogos atau September. Jadi kalau dalam masa dua hingga tiga bulan, ia diharapkan siap bulan Disember," katanya kepada pemberita di sini.Ahmad Said berharap pihak kejuruteraan dapat melihat dan memastikan cara terbaik supaya perkara itu tidak berulang pada masa akan datang. Projek berkenaan akan disegerakan dan dijangka siap sebelum tiba musim tengkujuh.


RM3.4 bilion tuntutan semula Wang Tidak Dituntut

KUALA LUMPUR, 17 Jun- Jumlah tuntutan semula Wang Tidak Dituntut (WTD) terkumpul setakat 31 Mei lalu berjumlah RM3.4 bilion.Jelas Kementerian Kewangan, bilangan permohonan tuntutan WTD meningkat dua kali ganda berbanding 2022 sekali gus menunjukkan peningkatan kesedaran rakyat ke atas wang tak dituntut.Serahan WTD yang diterima pada tahun ini hingga 31 Mei lepas adalah RM1.3 bilion.Menurut kementerian, peningkatan tuntutan semula disebabkan pelaksanaan operasi penguatkuasaan pematuhan Akta Wang Tak Dituntut 1965 ke atas syarikat dan firma di seluruh negara.Berdasarkan akta berkenaan, WTD yang telah mencapai 15 tahun akan dipindahkan ke Akaun Hasil Disatukan.Menerusi akaun itu, ia dibelanjakan bagi tujuan perbelanjaan operasi dan perbelanjaan pembangunan negara berdasarkan belanjawan dibentang Perdana Menteri selaras Akta Tatacara Kewangan 1957.


Kembara Anak Muda Madani, di tiga daerah Negeri Sembilan

SEREMBAN, 17 Jun- Program Kembara Anak Muda Madani Negeri Sembilan disertai sebanyak 250 buah motosikal.Ia meliputi jarak perjalanan sepanjang 182 Kilometer membabitkan tiga daerah iaitu Seremban, Port Dickson dan Rembau.Menurut Menteri Besar Negeri Sembilan Datuk Seri Aminuddin Harun, program itu bertujuan mendekati golongan muda dan memastikan mereka dapat menyelami keindahan lokasi menarik di negeri itu."Kita berharap bahawa program ini akan menyedarkan kita untuk menjaga tapak sejarah kita selain mengambil tahu apa yang berlaku di sekeliling."Saya juga mahu orang mengenali Negeri Sembilan dan sejarahnya seperti Lukut, Seri Menanti dan daerah Jelebu. Jadi kalau semua orang Negeri Sembilan tahu, ia bukan sahaja belajar untuk lulus peperiksaan malah mencintai peninggalan sejarah sebagai satu warisan," katanya kepada pemberita di sini.Bagi Pengarah Jabatan Penerangan Negeri Sembilan Sabarudin Yeop Hamza yang juga selaku penganjur program, pelepasan konvoi yang dilaksanakan oleh Ahli Dewan Undangan Negeri (ADUN) di setiap lokasi yang di lawati dapat memperkukuh semangat perpaduan dalam kalangan masyarakat Malaysia Madani ."Dalam masa yang sama kita mendidik anak-anak muda supaya mereka melihat bagaimana kerajaan ini telah membangunkan Negeri Sembilan begitu baik sehingga kita mampu melaksanakan program seperti ini. Ia juga memberikan gambaran sebenar kepada mereka dan seterusnya menangkis berita-berita palsu yang disebarkan," katanya.


SPM 2022: 1,106 calon di Perak tidak hadir

IPOH, 17 Jun-Seramai 1,106 calon Sijil Pelajaran Malaysia (SPM) tahun 2022 di Perak direkodkan tidak hadir dan mengambil peperiksaan itu daripada jumlah keseluruhan 28,715 calon yang berdaftar.Pengerusi Jawatankuasa Pendidikan, Pengajian Tinggi, Belia dan Sukan Negeri, Khairudin Abu Hanipah berkata, terdapat pelbagai faktor yang menjadi punca kepada perkara tersebut berlaku.Jelasnya lagi, antara faktor-faktor tersebut ialah pelajar tidak lagi berminat bagi meneruskan pelajaran selain sudah mempunyai pekerjaan."Memang ada pelajar yang tidak mengambil peperiksaan SPM."Alasannya dia tidak beminat sebab dia sudah bekerja", kata Khairuddin."Kita tidak boleh salahkan skop pelajaran. Mungkin puncanya daripada diri pelajar itu sendiri atau persekitaran yang mempengaruhi pelajar-pelajar berkenaan", katanya kepada pemberita selepas merasmikan Majlis Apresiasi dan Jalinan Kolaborasi empowerNCER Akademik di Kinta Riverfront, kelolaan Universiti Pendidikan Sultan Idris Shah (UPSI) di sini.Hadir sama, Timbalan Naib Canselor (Hal Ehwal  Pelajar dan Alumni) UPSI, Prof. Dr Norkhalid Salimin dan Ketua Bahagian Operasi Yayasan Petronas, Tengku Noraida Tengku Mahmood.Tambah Khairuddin, masalah berkenaan sedang diteliti di peringkat Kementerian Pendidikan Malaysia (KPM) bersama badan bukan kerajaan (NGO) agar tindakan susulan dapat dilakukan.

(Pengerusi Jawatankuasa Pendidikan, Pengajian Tinggi, Belia dan Sukan Perak,Khairudin Abu Hanipah/FOTO FB khairudin.abuhanipah)


Anwar serah kunci Rumah Kasih Ihsan di Pulau Pinang

TASEK GELUGOR, 17 Jun- Perdana Menteri Datuk Seri Anwar Ibrahim menyempurnakan Majlis Penyerahan Kunci Rumah Kasih Ihsan di Kampung Tok Bedu, di sini hari ini.Rumah Kasih Ihsan menyediakan kediaman kepada golongan rakyat dalam kategori miskin dan miskin tegar secara percuma.Penerima Rumah Kasih Insan Siti Nooraie Hassan berkata, "saya sangat bersyukur kerana menjadi penerima bagi rumah ini. Saya dapat rumah ini, sama tarikh dengan suami saya kemalangan. Alhamdulillah saya diduga dengan berita sedih namun ada kegembiraanya untuk saya dan keluarga."Sebagai projek rintis empat rumah Kasih Ihsan dibina di Pulau Pinang iaitu di Kampung Tok Bedu, Padang Menora, Penaga dan Machang Bubuk .Rumah dibina di atas tanah berstatus Lesen Kependudukan Sementara (TOL) dan tanah milik keluarga yang diberi kebenaran untuk membina kediaman atas tanah terbabit.Rumah berkeluasan 660 kaki persegi  itu bernilai RM75,000 seunit.

(Anwar Ibrahim pada Majlis Penyerahan Kunci Rumah Kasih Ihsan di Kampung Tok Bedu)


Suami isteri maut, selepas kenderaannya hilang kawalan

KEMAMAN, 17 Jun- Sepasang suami isteri maut manakala dua anaknya cedera selepas kenderaan yang dinaiki mereka hilang kawalan dan terbabas sebelum terbalik. Nahas tersebut berlaku di kilometer 267.1 Lebuhraya Pantai Timur 2 (LPT2) berhampiran dengan Hentian Rehat dan Rawat Perasing, di sini kira-kira pukul 4.00 petang tadi.Ketua Balai Polis Daerah Kemaman, Superintendan Hanyan Ramlan berkata, Mohd Riduan Mohd Yaacob, 35, dan isterinya Zahidah Hanisah Mohamad, 35, meninggal dunia di tempat kejadian. Isteri mangsa merupakan seorang guru yang bertugas di Sekolah Kebangsaan Tebing Tembah di Paka, Terengganu. Dalam kejadian itu kereta yang dipandu mangsa hilang kawalan melanggar penghadang jalan kiri dan terseret ke lorong kanan lalu terbalik. Hanyan Ramlan berkata, "dua anak mangsa Muhammad Uwais Wafiuddin Mohd Riduan, 8, dikejarkan ke Sultan Ahmad Shah Medical Centre, Kuantan manakala Raudhatul Khayra Mohd Riduan, 3, dikejarkan ke Unit Kecemasan Hospital Kemaman untuk rawatan lanjut." Ketika kejadian mereka dalam perjalanan dari arah Kuantan, Pahang untuk pulang ke rumah keluarganya di Kampung Pulau Sekati, Manir, Terengganu.

(Keadaan kereta yang dipandu Mohd Riduan Mohd Yaacob)


Pulau Pinang negeri pertama, inisiatif Treler Jualan Rahmah Bergerak

BUKIT MERTAJAM, 17 Jun- Jualan Rahmah kini tampil dengan pendekatan baharu apabila ia dilaksanakan secara terus kepada golongan sasar.Ia melalui inisiatif, Treler Jualan Rahmah Bergerak yang membawa barangan keperluan ke lokasi penduduk.Timbalan Menteri Perdagangan Dalam Negeri dan Kos Sara Hidup Fuziah Salleh pendekatan itu berbeza berbanding sebelum ini yang dilaksanakan di premis yang memerlukan golongan sasar untuk datang ke lokasi."Dengan Jualan Rahmah bergerak ini misi kita ialah untuk sampai kepada rakyat kalau dahulu rakyat datang ke kedai, sekarang kedai datang kepada rakyat. "Jadi itulah istimewanya Jualan Rahmah bergerak ini dan kita mensasarkan dengan pelancaran pada hari ini dari 16 Jun sehingga 28 Jun. Kita mensasarkan Jualan Rahmah ini di seluruh negara di setiap Dewan Undangan Negeri (DUN) di setiap Parlimen," katanya di sini.Fuziah turut menambah Parlimen telah meluluskan RM100 juta bagi Jualan Rahmah Bergerak pada April lalu.Dengan pelancaran Treler Jualan Rahmah Bergerak, ia menjadikan Pulau Pinang sebagai negeri pertama melaksanakan inisiatif berkenaan.


PRN: PH , BN guna logo masing-masing di Kelantan

TUMPAT, 17 Jun-Pakatan Harapan (PH) dan Barisan Nasional (BN) akan menggunakan logo masing-masing pada Pilihan Raya Negeri (PRN) di Kelantan.Pengerusi Majlis Pimpinan Negeri (MPN), Parti Keadilan Rakyat (PKR) Terengganu dan Kelantan, Nik Nazmi Nik Ahmad berkata perkara itu telahpun di persetujui bersama.Menurutnya, bagi PRN di Terengganu pula, keputusan penggunaan logo bagi PH dan BN masih dalam peringkat perbincangan dan belum dimuktamadkan." Sebenarnya di Terengganu, penggunaan logo masih lagi dalam perbincangan."Di kelantan, PH akan pakai logo sendiri, BN akan pakai logo sendiri."Tetapi tidak bertembung dari segi kerusi yang ditandingi", katanya pada sidang media selepas melawat Projek Lembangan Sungai Bersepadu (PLSB) di Teluk Renjuna di sini hari ini.Media sebelum ini melaporkan, bagi PRN di Kelantan BN akan bertanding di 31 kawasan DUN manakala selebihnya akan di tandingi calon dari PH.

(Pengerusi Majlis Pimpinan Negeri (MPN), Parti Keadilan Rakyat (PKR) Terengganu dan Kelantan, Nik Nazmi Nik Ahmad)


Tahfiz TVET, buka peluang luas kemahiran

KUANTAN, 17 Jun- Program Tahfiz Mahir Yayasan Pahang merupakan permulaan positif dalam kalangan penuntut-penuntut tahfiz untuk memperluas bidang kemahiran sebagai satu jaminan kerjaya masa hadapan.Kolej Yayasan Pahang Advanced Skills merupakan program model pertama di Pahang khusus untuk pelajar lepasan madrasah, pondok dan pusat tahfiz yang dikenali sebagai Tahfiz TVET.Menteri Besar Pahang Datuk Seri Wan Rosdy Wan Ismail berkata, "program tersebut membuka lembaran baharu dalam bidang pendidikan dan kemahiran yang turut menjamin peluang pekerjaan dengan memberi peluang latihan yang jelas dan diiktiraf di peringkat nasional."Bertepatan dengan itu lah, menerusi Belanjawan Pahang 2023, kerajaan negeri Pahang memperuntukkan RM1 juta bagi pembangunan institusi latihan kemahiran baharu maahad tahfiz tvet di penor bagi melahirkan tenaga kerja mahir dengan kapasiti 100 orang pelajar," katanya ketika merasmikan Majlis Konvokesyen dan Pentauliahan Kemahiran Malaysia, Kolej Yayasan Pahang Advanced Skills 2023 di Dewan Utama Majlis Bandaraya Kuantan, Pahang hari ini.Selain itu katanya, kerjasama dengan industri juga membolehkan institusi Pendidikan dan Latihan Teknikal dan Vokasional Malaysia (TVET) menawarkan program-program yang lebih berkualiti dan relevan dengan keperluan pasaran pekerjaan.Jelasnya, industri merupakan pihak yang paling mengetahui mengenai keperluan pasaran pekerjaanOleh itu katanya, institusi TVET boleh menyesuaikan program mereka mengikut keperluan dan  permintaan industri.Pada majlis tersebut seramai 290 graduan telah menamatkan pengajian masing-masing.Daripada jumlah itu seramai 154 orang dari Diploma Kemahiran Malaysia (DKM) dan Sijil Kemahiran Malaysia (SKM) manakala 136 orang telah menerima Pentauliahan Kemahiran Malaysia.


PLSB fasa 2 bermula September

TUMPAT, 17 Jun- Projek Pembangunan Lembangan Sungai Bersepadu (PLSB) Sungai Kelantan fasa 2 akan bermula September ini. Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata, projek yang ditangguhkan itu dijangka siap pada 2028.Pelaksanaan projek PLSB bagi fasa itu membabitkan peruntukan RM1.75 bilion bagi menyelesaikan masalah banjir di Lembangan Sungai Kelantan."Fasa 1 telah bermula pada 2018 yang melibatkan peruntukan RM699 juta dan PLSB Sungai Kelantan fasa 2 berjumlah RM1.06 bilion. Fasa 1 dijangka siap pada 17 Oktober 2023 dan akan di teruskan dengan fasa 2," katanya kepada media selepas melawat Projek Lembangan Sungai Bersepadu (PLSB) Sungai Kelantan di Teluk Renjuna, di sini. Nik Nazmi berkata jumlah peruntukan RM1.7 bilion yang akan diterima Kelantan bagi menangani masalah bekalan air akan dipercepatkan kelulusan itu tertakluk kepada peraturan sedia ada. "Satu pertemuan telah diadakan di peringkat pusat dan negeri bagi melihat keutamaan pelaksnaan projek," katanya. Mesyuarat antara kedua–dua pihak dijangka diadakan dalam tempoh dua minggu lagi untuk memuktamadkan perkara itu.

(Nik Nazmi ketika melawat Projek Lembangan Sungai Bersepadu (PLSB) Sungai Kelantan)


Peruntukan RM22 bilion program RP3 di Kelantan

TUMPAT, 17 Jun- 436 projek dan program bagi pelaksanaan menerusi Rolling Plan Ketiga (RP3) bawah Rancangan Malaysia ke-12 (RMK-12) diluluskan untuk Kelantan. Menteri Sumber Asli, Alam Sekitar dan Perubahan Iklim Nik Nazmi Nik Ahmad, berkata jumlah projek itu merangkumi peruntukan keseluruhan melebihi RM22 bilion.Pelakasnaan projek juga melibatkan Projek Pembinaan Takungan Air Pinggiran Sungai (TAPS) berkapasiti 500 juta liter sehari (JLH) di Mukim Joh Labok, Machang membabitkan nilai RM650 juta, bagi membantu negeri itu menangani permasalahan bekalan air."Ini menunjukkan komitmen kerajaan persekutuan yang amat komited dan cakna dengan keperluan pembangunan fizikal dan sosial serta isu–isu berkaitan yang dihadapi penduduk negeri Kelantan."Bagi memastikan segala perancangan pelaksanaan projek yang telah dirancang pada 2023 ini berjalan lancar, kami berharap kerjasama yang baik dari kerajaan negeri untuk memastikan agenda pembangunan yang dirancang selaras dengan hasrat kerajaan perpaduan untuk membawa pembangunan ke seluruh jajahan di negeri Kelantan," katanya selepas melawat Projek Lembangan Sungai Bersepadu (PLSB) Sungai Kelantan di Teluk Renjuna, di sini. Nik Nazmi yang juga Pengerusi Bersama Majlis Tindakan Pembangunan (MTPNg) Kelantan berkata di jajahan Tumpat sahaja hampir RM89 juta diluluskan merangkumi 23 projek dengan kos pembangunan berjumlah lebih RM1 bilion. Daripada jumlah itu tujuh projek baharu diluluskan di jajahan tersebut dengan kos keseluruhan bernilai RM240.4 juta. Antara projek berkenaan adalah membina sistem bekalan air luar bandar (BALB) Kampung Pengkalan Nangka dan kawasan sekitar Tumpat membabitkan kos berjumlah RM130 juta. Jambatan menghubungkan Pulau Teluk Rejuna ke bandar Tumpat bernilai RM92 juta serta kerja awalan bagi pembinaan jalan dan jambatan baharu menghubungkan Pengkalan Kubor ke Tak Bai, Thailand turut akan dibina membabitkan kos RM8 juta.


Pelaksanaan projek prasarana rakyat dipercepat

SUNGAI PETANI, 17 Jun- Projek penyelenggaraan kecil dengan nilai RM1 juta, boleh dilaksanakan terus di peringkat negeri atau daerah, berkuat kuasa serta merta.Pejabat daerah juga terus diperkasakan melalui inisiatif baharu tersebut bagi mempercepat pelaksanaan projek prasarana rakyat.Perdana Menteri Datuk Seri Anwar Ibrahim menyatakan, peruntukan khusus sebanyak RM100,000 disediakan kepada pejabat daerah untuk menyegerakan projek pembaikan kecil .Pada masa sama Anwar turut membuka ruang kepada semua pejabat daerah untuk mengemukakan permohonan untuk pertimbangan dan kelulusan paling lewat Jumaat ini."Apa sahaja yang diperlukan di peringkat pejabat daerah untuk memastikan pemerkasaan pejabat daerah itu dalam usaha bukan sahaja melaksanakan projek yang akan dipantau oleh Ketua Pengarah Unit Penyelarasan Pelaksanaan (ICU) kerana telah diberikan tugas seperti yang pernah ditugaskan sebelum ini."Sekiranya permohonan diterima pada Sabtu, ia akan ditolak. Maknanya ada beberapa hari lagi untuk menghantar permohonan tersebut dan dalam masa yang singkat saya akan pastikan kelulusan wajar diberikan," katanya semasa merasmikan Penutup Konvensyen Pembangunan dan Kesejahteraan Rakyat: ‘Pembangunan MADANI, Rakyat Disantuni’ di Dewan Perdana, UiTM Cawangan Kedah di Sungai Petani, Kedah, petang tadi. Konvensyen anjuran Unit Penyelarasan Pelaksanaan, Jabatan Perdana Menteri (ICU JPM) itu diadakan selama dua hari yang berakhir hari ini turut dihadiri Ketua Setiausaha Negara, Tan Sri Mohd Zuki Ali.


PRN : Pembahagian kerusi BN-PH 90 peratus selesai

REMBAU, 17 Jun-Pembahagian kerusi antara Barisan Nasional (BN) dan Pakatan Harapan (PH) bagi menghadapi Pilihan Raya Umum Dewan Undangan Negeri (PRU DUN) bagi enam negeri telah 90 peratus selesai .Menurut Timbalan Pengerusi Barisan Nasional BN, Datuk Seri Mohamad Hasan, setakat ini, hanya terdapat satu atau dua kerusi yang masih belum diputuskan dan perlu mendapat keputusan melalui rundingan jawatankuasa atau Majlis Presiden."Hampir 90 peratus sudah selesai.Cuma ada satu atau dua kerusi yang akan kita rujuk kepada jawatankuasa atau Majlis presiden."Biar presiden parti yang berunding di peringkat jawatankuasa", katanya kepada pemberita pada Majlis Mesyuarat Agong Persatuan Veteran Angkatan Tentera (PVATM) Cawangan Rembau Kali Ke-47 di sini.

Tambahnya, setiap parti sudah boleh memulakan gerak kerja bagi menghadapi PRU DUN berikutan ada di antara kerusi yang telah dimuktamadkan, di samping pembubaran DUN yang dijangka pada hujung bulan ini.

(Timbalan Pengerusi Barisan Nasional BN, Datuk Seri Mohamad Hasan)


Pembangkang masih enggan runding bincang peruntukan-Anwar

SUNGAI PETANI, 17 Jun-Keengganan ahli Parlimen pembangkang mengadakan perbincangan dan rundingan bersama kerajaan mengenai peruntukkan kepada ahli parlimen pembangkang menyebabkan pemberian peruntukkan tersebut tidak dapat diberikan. Perdana Menteri, Datuk Seri Anwar Ibrahim, berkata beliau telah mengarahkan agar Timbalan Perdana Menteri, Datuk Seri Fadillah Yusof bagi berbincang dan berunding dengan ahli parlimen pembangkang berhubung perkara tersebut. "Saya bagitau TPM, Datuk Seri Fadillah Yusof untuk pelawa dan bincang dengan Ahli Parlimen pembangkang."Hal belanjawan kita runding bersama, mesti dipersetujui.Itu hal-hal yang kita telah sepakati."Tapi belum ada rundingan. Oleh yang demikian, tidak ada kelulusan", katanya semasa merasmikan Penutup Konvensyen Pembangunan dan Kesejahteraan Rakyat: ‘Pembangunan MADANI, Rakyat Disantuni’ di Dewan Perdana, UiTM Cawangan Kedah.Konvensyen anjuran Unit Penyelarasan Pelaksanaan, Jabatan Perdana Menteri (ICU JPM) itu diadakan selama dua hari berakhir hari ini. Hadir sama, Ketua Setiausaha Negara, Tan Sri Mohd Zuki Ali.Dalam perkara sama, Datuk Seri Anwar turut menyelar pembangkang yang menuduh kerajaan zalim kerana tidak meluluskan peruntukkan bagi pelaksanaan projek di kawasan yang diwakili. "Dalam politik ini guna agama, dia putuskan hukum. Kamu tak bagi kedudukan, kamu zalim. Jadi kamu 30 tahun kamu tak bagi peruntukan, zalim atau tidak", katanya. Beliau yang juga Menteri Kewangan berkata, pihaknya tidak pernah membelakangkan projek di kawasan pembangkang kerana mahu memastikan semua projek untuk rakyat dapat dilaksanakan dengan lancar.

(Perdana Menteri, Datuk Seri Anwar Ibrahim)


Bekas guru ditemui meninggal dunia di rumah

KEMAMAN, 17 Jun-Seorang lelaki dipercayai bekas guru ditemui meninggal dunia di rumahnya di sini hari ini.Mangsa, Mustafa Abdul Ghani, 66 tahun ditemui dalam keadaan terbaring di dalam bilik tidurnya selepas pintu kediamannya terpaksa dipecahkan oleh anggota polis kira-kira pukul 12.00 tengah malam tadi.Ketua Polis Daerah Kemaman, Superintendan Hanyan Ramlan berkata, kehilangan mangsa disedari oleh rakan mangsa Mohd Sabri Hasan dan anak angkat mangsa, Aishah Nadiya Abdullah yang gagal menghubungi mangsa beberapa hari lalu.Aishah yang risau keadaan bapa angkatnya itu bergegas ke rumah mangsa.Setibanya di rumah mangsa, dia cuba memanggil Allahyarham, namun tiada tindak balas."Kali terakhir menghubungi Allahyarham adalah pada minggu lalu."Saya hendak berkongsi dengan Allahyarham tentang keputusan SPM saya."Saya ingatkan telefon bimbitnya rosak", katanya di sini.Pasukan Perubatan yang tiba di lokasi tersebut mengesahkan mangsa telah meninggal dunia akibat serangan jantung.Mayat mangsa kemudian dibawa ke Unit Forensik Hospital Kemaman untuk tindakan lanjut.Kes diklasifikasikan mati mengejut.


Seorang maut dalam kemalangan dua bot di Pulau Perhentian

BESUT, 17 Jun- Seorang kru bot nelayan maut, dua penumpang cedera parah dalam kemalangan yang berlaku di Perairan Pulau Perhentian Besut hari ini.Kemalangan dipercayai berlaku kira-kira pukul 8.15 pagi tadi melibatkan dua buah buat bot iaitu sebuah bot nelayan dengan bot pelancong.Pemangku Ketua Polis Daerah Besut Deputi Supritenden DSP Azrol Anuar Nor berkata, "semasa kejadian, bot pelancong jenis fiber discovery membawa dua kru dan 10 penumpang dari Long Beach ke jeti Perhentian Island Resort Pulau Besar."Ketika tiba di lokasi kejadian bot pelancong berkenaan telah melanggar bot nelayan yang membawa tiga kru dan 10 penumpang yang baru pulang dari mencandat sotong ke untuk ke jeti Kampung Nelayan di Pulau Perhentian," katanya.Akibat pelanggaran itu bot nelayan yang membawa warga tempatan bocor dan tenggelam mengakibatkan seorang kru yang dikenali sebagai Rahmat Mat Ariffin, 43, dari Kampung Nail meninggal dunia.Manakala bot pelancong yang membawa lapan penumpang dewasa termasuk tiga warga asing dan dua kanak-kanak hanya mengalami kerosakan kecil dan semua mangsa selamat .Kemalangan telah dirujuk pihak Maritim Terengganu untuk siasatan lanjut.Menurut DSP Azrol, beliau turut mengingatkan "pengusaha bot mematuhi peraturan ditetapkan semasa berada di perairan termasuk memastikan bot berada dalam keadaan baik serta mengukit laluan yang telah ditetapkan pihak berkuasa."Pengusaha bot juga diingatkan mengutamakan aspek keselamatan terutamanya penggunaan jaket keselamatan dan membawa penumpang mengikut peraturan ditetapkan.

(Kemalangan dua buah bot di Pulau Perhentian)


Ubah suai pinjaman PTPTN bagi pembelajaran hibrid

KOTA TINGGI, 17 Jun- Perbadanan Tabung Pendidikan Tinggi Nasional (PTPTN) diminta menimbang atau mengubah suai semula pinjaman yang diberikan sekiranya pelaksanaan pembelajaran secara hibrid atau anjal dilaksanakan.Menteri Pendidikan Tinggi Datuk Seri Mohamed Khaled Nordin berkata, tindakan itu bagi memastikan jenis pinjaman ditawarkan bersesuaian dengan sistem itu jika dilaksanakan nanti.Terdahulu, Presiden Angkatan Mahasiswa Universiti Malaya (UM) Nur Nazirah Abdullah mencadangkan, "yuran IPTA wajar dikurangkan 50% sekiranya sistem pembelajaran hibrid dan jadual anjal dilaksanakan di semua universiti awam."Ini disebabkan pembelajaran hibrid hanya melibatkan 90% sahaja bidang pengajian dan ia dibuat secara pilihan serta bukan diwajibkan untuk semua pelajar."Dia boleh mohon secara anjal tetapi, ia hanya meliputi beberapa subjek yang sesuai dilakukan secara anjal. bukan semua hanya dalam 90 bidang sahaja yang sesuai dilakukan anjal," katanya ketika mengadakan lawatan ke Felda Bukit Easter, di sini.Bagaimanapun, tawaran kemasukan ke semua Institut pengajian Tinggi Awam (IPTA) dan politeknik bagi pelajar lepasan Sijil Pelajaran Malaysia (SPM) masih belum dibuka. Mohamed Khaled turut menegaskan, agar tidak terpedaya dengan sebarang tawaran yang diterima menerusi laman media sosial, kerana tindakan itu hanya mahu mendapatkan duit semata-mata.


Rawatan Spina Bifida kurangkan impak negatif terhadap bayi

GEORGETOWN, 17 Jun-Satu daripada 2,000 kelahiran bayi boleh mengalami Spina Bi-fida atau kecacatan tulang belakang.Namun, menerusi kaedah rawatan dan sokongan peralatan perubatan yang betul, impak negatif yang bakal dihadapi bayi berkenaan pada masa hadapan dapat dikurangkan.Ketua Jabatan Perubatan Rehabilitasi Hospital Pulau Pinang Dr Zety Norita Mohd Razaly berkata, individu yang mengalami Spina Bifi-da berupaya hidup berdikari, berintegrasi dalam masyarakat dan menjalani kehidupan normal seperti insan lain.Justeru, tahap kesedaran berkaitan Spina Bifida perlu ditingkatkan.Bengkel Spina Bifida antara inisiatif dilaksanakan bagi mencapai matlamat tersebut."Kami berbangga kerana kami berjaya adakan kursus kesedaran Spina Bifida."Kursus ini turut menggabungkan doktor, staf kesihatan dan pesakit-pesakit", katanya di sini.Perasmian bengkel tersebut disempurnakan oleh TImbalan Pengarah Hospital Pulau Pinang, Dato Dr Teo Gim Sian.

(Ketua Jabatan Perubatan Rehabilitasi Hospital Pulau Pinang, Dr Zety Norita Mohd Razaly)


88 institusi pendidikan Islam terima bantuan RM6.4 juta

KUBANG PASU, 17 Jun- Sebanyak 88 institusi pendidikan Islam seperti pondok, tahfiz dan sekolah agama rakyat yang berdaftar di negeri Kedah menerima bantuan berjumlah RM6.4 juta.Pengurusan institusi pendidikan islam yang berdaftar di negeri itu menyambut baik pemberian bantuan bagi meningkatkan tahap dan mutu pendidikan dalam bidang tersebut.Menurut Mohamah Hilmi Abdul Rashid dari Maahad Syeikh Tajuddin Al Jarumi, "pihak kami berterima kasih kepada perdana menteri kerana beri sumbangan untuk menambaik baik infrastruktur sekolah dan juga keperluan yang diperlukan." Bagi Penolong Kanan Hal Ehwal Murid Maahad Madrasah An Nur Islamiah Mohamad Sabri Azizan, "pertama sekali atas sumbangan oleh kerajaan dengan sumbangan ini banyak dapat bantu sekolah dari segi prasana pendidikan, yuran pihak berkuasa tempatan (PBT) tertunggak disebabkan krisis kita hadapi beberapa tahun ini."Ini akan membantu dan menolong sekolah-sekolah agama rakyat ini untuk membangun bersama-sama dengan sekolah yang lain. Saya ucapkan terima kasih kepada semua pihak atas kerajaan," katanya kepada pemberita pada Majlis sambutan Jubli Intan Sekolh Menengah Agama SMA Nahdhah Hasanah Melele di Jalan Ko’ Diang.Bantuan tersebut merupakan dari sejumlah peruntukan RM8.9 juta tidak termasuk sekolah bantuan kerajaan dalam usaha untuk menyuburkan lagi pendidikan berteraskan Islam di Kedah.

(Bantuan kewangan kepada institusi pendidikan Islam di Kedah)


Suspek lawan arus di SUKE serah diri

KUALA LUMPUR, 17 Jun - Seorang penunggang motosikal memandu secara lawan arus di Lebuhraya Duta-Hulu Kelang (SUKE) yang disyaki menyebabkan kematian seorang lagi penunggang motosikal akhirnya tampil menyerah diri di balai polis semalam.Ketua Polis Daerah Ampang Jaya, Asisten Komisioner Mohd Azam Ismail berkata, lelaki berusia 41 tahun itu membuat laporan polis pada Jumaat lalu di Balai Polis Trafik Kajang.Mohd Azam berkata, suspek hanya mengetahui tindakannya telah menyebabkan kematian setelah menonton berita di televisyen serta membaca hebahan di media sosial."Suspek bertindak demikian akibat tersesat jalan dalam perjalanan dari Ampang dan mengambil keputusan melawan arus untuk pulang ke rumahnya di Kajang."Suspek memasuki jejambat Lebuhraya SUKE dengan melawan arus sehingga kemalangan berlaku. "Akibat pergeseran dengan motosikal mangsa, suspek juga terjatuh dari motosikalnya, namun dia terus pulang ke rumah,” katanya menerusi kenyataan, hari ini.Akibat perlanggaran itu suspek mengalami patah di bahagian bahu kanan dan jari kelingking, selain luka di bahu kiri serta kaki kanan.Sehubungan itu, beliau memberitahu, suspek tidak ditahan kerana kecederaan dialaminya masih belum sembuh dan sukar untuk bergerak.Sehingga setakat ini polis telah merekodkan sebanyak enam rakaman percakapan saksi termasuk suspek.“Sebuah motosikal jenis Yamaha telah dirampas bersama dengan beberapa barang kes lain.“Kedua-dua buah motosikal terlibat kemalangan akan dihantar ke PUSPAKOM dan Jabatan Kimia untuk pemeriksaan terperinci. Prosedur lanjut akan diambil setelah keadaan suspek stabil, tetapi siasatan masih diteruskan," katanya.

(Mangsa maut semasa elak penunggang motosikal lawan arus di susur keluar SUKE menghala ke MRR2, di Ampang Jaya Rabu lalu/FOTO Bomba Selangor)

Rabu lalu, mangsa Ahmad Fadzil Omar Azaddin, 64 meninggal dunia selepas tercampak dari jejambat lebuh raya berkenaan dengan ketinggian 30 meter.Mangsa yang menunggang motosikal berkuasa tinggi jenis Ducati Panigale itu cuba mengelak selepas sebuah motosikal yang dipandu melawan arus. Motosikal yang ditunggang mangsa turut terseret ke tengah jalan, manakala mayat mangsa ditemui dalam keadaan tertiarap di belakang pagar Stesen Kawalan Syarikat Mengurus Air Banjir dan Terowong Sdn Bhd (SMART) Sungai Klang.


Peruntukan RM8.9 juta bagi institusi berteraskan Islam di Kedah

KUBANG PASU, 17 Jun- Sebanyak RM8.9 juta peruntukan disalurkan bagi membantu institusi pendidikan berteraskan Islam, di Kedah.Jumlah itu termasuk RM1.985 juta peruntukan tambahan yang disalur kepada 28 pondok, tahfiz, maahad dan sekolah agama berdaftar.Perdana Menteri Datuk Seri Anwar Ibrahim berkata, ia bagi meningkatkan tahap dan mutu pendidikan Islam di negeri itu.Tambah Anwar, ia sebagai usaha menyuburkan lagi pendidikan berteraskan Islam di Kedah."Jumlah peruntukan, kita tambah RM821.47 juta untuk operasi pebangunan pendidikan Islam terutama 228 sekolah agama bantuan kerajaan yang mendaftar di bawah kementerian."Ini tambahan dalam keadaan wang tidak ada, dalam keadaan hutang banyak, defisit saya tidak tinggal soal sekolah, soal klinik dan soal imarah masjid dan program Islam," katanya dalam ucapan merasmikan Majlis Sambutan Jubli Intan Sekolah Menengah Agama Nahdhah Hasanah Melele di Jitra.Selain itu, lebih RM600,000 disalurkan kepada 36 buah institusi pendidikan Islam untuk tujuan kursus, latihan guru serta bantuan pendidikan.Manakala bagi membantu membaik pulih dan menaik taraf kemudahan pendidikan Islam, sebanyak RM6.4 juta diberikan.Sementara itu, menurut Anwar "sebanyak RM2.94 juta diperuntukkan kepada 588 masjid di seluruh negeri itu, bagi melaksanakan pengimarahan masjid sempena Hari Raya Aidil Adha."Setiap masjid yang berdaftar di bawah Jabatan Hal Ehwal Agama Islam Negeri Kedah bakal menerima agihan sebanyak RM5,000."


Laksana penilaian risiko sebelum benarkan aktiviti sosial di universiti awam

KOTA TINGGI, 17 Jun- Semua universiti awam perlu terlebih dahulu membuat penilaian risiko, sebelum bersetuju membenarkan sebarang penganjuran aktiviti sosial.Menteri Pendidikan Tinggi, Datuk Seri Mohamed Khaled Nordin berkata langkah itu bertujuan memastikan pengisian program tidak mencemarkan imej baik universiti.Tegasnya, saranan dibuat susulan video tular di sebuah universiti awam di Terengganu, baru-baru ini yang memaparkan suasana konsert bercampur pelajar lelaki dan wanita.Malah katanya, penganjur juga boleh berbincang dengan Timbalan Naib Canselor Hal Ehwal Pelajar universiti untuk mencapai keputusan terbaik."Akhir-akhir ini oleh kerana ada insiden yang mungkin mencemarkan sedikit pengisian dalam konsert itu, maka saya telah minta universiti lebih berhati-hati...supaya pihak universiti pastikan dalam nak menganjurkan konsert itu ada dilakukan penilaian risiko," katanya.

(Menteri Pendidikan Tinggi, Datuk Seri Mohamed Khaled Nordin)

Beliau berkata demikian selepas mengadakan lawatan ke Felda Bukit Easter, di sini hari ini.

PTPTN diminta nilai semula pinjaman jika sistem pembelajaran hibrid dilaksanaSelain itu, Mohamed Khaled berkata Perbadanan Tabung Pendidikan Tinggi Nasional (PTPTN) telah diminta menilai semula pinjaman yang dikenakan kepada pelajar, sekiranya sistem pembelajaran secara hibrid atau anjal dilaksanakan.Menurutnya, pembelajaran secara hibrid bukan diwajibkan, sebaliknya sekadar satu pilihan. Pelajar boleh memohon belajar secara anjal yang hanya melibatkan subjek-subjek tertentu."Dia boleh mohon secara anjal tetapi ia hanya meliputi beberapa subjek yang sesuai dilakukan secara anjal, bukan semua, hanya dalam 90 bidang sahaja yang sesuai dilakukan anjal," jelasnya.Terdahulu, Presiden Angkatan Mahasiswa Universiti Malaya (UM), Nur Nazirah Abdullah mencadangkan, yuran IPTA wajar dikurangkan 50 peratus sekiranya sistem pembelajaran hibrid dan jadual anjal dilaksanakan di semua universiti awam.Dalam perkembangan lain, Mohamed Khaled berkata tawaran kemasukan ke semua IPTA dan politeknik bagi pelajar lepasan SPM masih belum dibuka. Justeru, beliau menegaskan, agar tidak terpedaya dengan sebarang tawaran yang diterima menerusi Telegram, Instagram atau mana-mana laman media sosial, kerana tindakan itu hanya mahu mendapatkan duit semata-mata.


Melaka bakal bangunkan taman kebudayaan tersendiri

AYER KEROH, 17 Jun- Kerajaan negeri Melaka akan membangunkan satu taman kebudayaan yang akan mempamerkan kebudayaan dan kesenian semua kaum yang ada di negeri itu.Ketua Menteri, Datuk Seri Ab Rauf Yusoh berkata, bagaimanapun pemilihan kawasan yang sesuai masih belum diputuskan.Katanya, taman itu juga akan diperkenalkan sebagai satu lagi produk pelancongan Melaka bersempena dengan Tahun Melawat Melaka (TMM) 2024."Tidak sama seperti Mini Malaysia, ini merupakan seni kaum yang ada untuk dijadikan sebagai satu rujukan bahawa indeks kebahagiaan rakyat Melaka bukan sahaja daripada sudut ekonomi yang akan lebih baik tetapi sudut perpaduannya juga akan dilihat sebagai ukuran kepada kecemerlangan memajukan bangsa dalam Kerajaan Perpaduan ini,"katanya.Beliau berkata demikian selepas menghadiri Karnival Kebudayaan Cina 2023 di Ayer Keroh, Melaka.Tambahnya, taman kebudayaan itu juga akan menjadi penanda aras keharmonian kaum di Melaka khususnya kepada semua pelancong pada tahun hadapan.Mengulas mengenai Karnival Kebudayaan Cina 2023, beliau berharap karnival seperti itu akan diadakan pada setiap tahun bagi tujuan memberi ilmu pengetahuan kepada kanak-kanak dan seluruh masyarakat Melaka.

(Ketua Menteri Melaka, Datuk Seri Ab Rauf Yusoh)


KPDN cadang Kad Siswa diwujudkan kembali

SERI ISKANDAR, 17 Jun- Kementerian Perdagangan Dalam Negeri dan Kos Sara Hidup (KPDN) mencadangkan agar Kad Siswa dapat diwujudkan kembali bagi membantu mengurangkan beban pelajar.Menteri KPDN, Datuk Seri Salahuddin Ayub berkata pihaknya akan memanjangkan perkara tersebut kepada Kementerian Pengajian Tinggi (KPT) dan Kementerian Kewangan dalam masa terdekat.Fokus kementerian ketika ini adalah untuk terus menggerakan program Rahmah di seluruh negara termasuk yang melibatkan pelajar Institusi Pengajian Tinggi (IPT)."Itu nanti kita boleh bincang nanti dengan pihak Kementerian Kewangan dan juga Kementerian Pengajian Tinggi, itu di luar bidang kuasa saya tapi ideanya itu boleh dipanjangkan."Sebagaimana kita telah buat banyak program-program Rahmah termasuk untuk siswa...memudahkan mereka mendapatkan makanan mereka di universiti," katanya.

Beliau berkata demikian ketika menghadiri program Townhall bersama rakyat di Universiti Teknologi Mara (UITM), di sini hari ini.Dalam pada itu, Salahuddin berkata Jualan Rahmah akan diperluaskan ke setiap Parlimen dan Dewan Undangan Negeri (DUN), dua kali sebulan.Langkah itu diharap dapat membantu rakyat membeli barangan keperluan dengan harga yang rendah.


Hasrat dua beradik ziarah kubur ayah di Mekah tercapai

MEKAH, 17 Jun- Hasrat dua beradik menziarahi kubur Allahyarham bapa mereka, Sajari Sawi yang meninggal dunia semasa bertugas di Mekah, pada 2016 akhirnya tercapai selepas kedua-duanya menjadi tetamu Allah pada musim haji tahun ini.Nurul Syazwani, 31, dan adiknya, Nurul Farhanah, 29, tidak menyangka selepas lapan tahun, akhirnya mereka dapat menziarahi kubur Allahyarham bapa, walaupun hanya dari luar kawasan perkuburan Syaraa’ik.Menurut Syazwani, niat menziarahi kubur Allahyarham bapa telah dirancang pada 2017 namun tertangguh disebabkan ibu mereka sakit dan disahkan menghidap kanser gusi.Selepas kematian ibu, Faridah Harun pada 2018, impian tersebut semakin sukar sebelum masing-masing mendapat panggilan haji pada tahun ini."Ada rancangan dengan arwah mak tetapi selepas setahun arwah bapa meninggal, arwah emak pula sakit, jadi tidak dapat dilaksanakan rancangan," kata Syazwani.

(Nurul Syazwani (kanan) dan adiknya Nurul Farhanah (kiri)yang berpeluang menziarahi perkuburan Syaraa’ik di Mekah)

Sementara itu, seorang lagi adik meraka, Mohd Syamil tidak dapat ikut serta selepas rayuan untuk panggilan haji ditolak.Allahyarham Sajari merupakan salah seorang petugas Tabung Haji sebelum ini, meninggal dunia di khemah di Mina akibat serangan jantung.


RM42.26 juta diperuntuk bagi baik pulih, bina rumah rosak dan daif di bandar

(Nga Kor Ming menyampaikan 'mock cheque' bantuan perumahan bernilai RM15,000pada Perasmian Fiesta Teluk Intan di Menara Condong, Teluk Intan)

TELUK INTAN, 17 Jun- Sejumlah RM42.26 juta diperuntukkan bagi Projek Bantuan Baik Pulih Rumah dan Bantuan Bina Baharu Rumah di bandar tahun ini.Menteri Pembangunan Kerajaan Tempatan Nga Kor Ming berkata peruntukkan tersebut bakal memanfaatkan 2,534 Ketua Isi Rumah (KIR).Daripada jumlah tersebut, Perak menerima RM2 juta dengan 133 KIR bakal menerima sumbangan itu."Kepada golongan miskin tegar dan duduk di bandar dengan rumah yang betul-betul daif, usang sama ada akibat akibat kebakaran, bencana alam ataupun kemiskinan tegar saya dengan ini tadi telah mengumumkan peruntukkan RM2 juta akan diberikan kepada negeri Perak dalam menepati tujuan sama ada membaiki pulih rumah-rumah yang betul betul daif ataupun memberikan peruntukan untuk mereka membina rumah yang baru,"katanya.Beliau berkata demikian selepas menyempurnakan majlis perasmian Fiesta Teluk Intan di Menara Condong, Teluk Intan.Pada majlis itu, seramai 15 KIR menerima bantuan perumahan bernilai RM15,000.Dalam perkembangan berlainan, beliau menasihatkan peniaga dan penjaja kecil untuk tidak menyalahgunakan lesen pihak berkuasa tempatan (PBT). Selain menyatakan perkara itu selaras dengan prinsip dan komitmen Perdana Menteri Datuk Seri Anwar Ibrahim yang mahu membela nasib golongna itu.Tegasnya, mereka bakal berdepan tindakan undang-undang sekiranya didapati melakukan kesalahan itu.Pada Khamis Perdana Menteri Datuk Seri Anwar Ibrahim menegaskan bahawa DBKL akan menarik balik lesen perniagaan penjaja yang memberikan lesen berkenaan kepada pihak lain, termasuk warga asing.


Modul Geosekolah Lenggong Geopark pertama di Malaysia

KUALA LUMPUR, 17 Jun- Lenggong Geopark membangunkan 'Modul Geosekolah' atau Traning Of Trainers (ToT) Modul Geosekolah (Peringkat Sekolah Rendah) Lenggong Geopark; yang pertama seumpamanya di negara in.Program tersebut melibatkan tenaga pengajar dari Universiti Kebangsan Malaysia ( UKM ), pakar-pakar geopark iaitu Jabatan Mineral dan Geosains Negeri Perak dan Prof. Datuk Dr Mokhtar Saidin, selaku penasihat Lenggong Geopark. Pengerusinya, Datuk Seri Dr. Shamsul Anuar Nasarah menerusi satu hantaran di laman Facebook memaklumkan, secara keseluruhannya program tersebut melibatkan 44 individu terdiri daripada Pensyarah UKM, Pegawai JMG Perak, Fasilitator, Geoguide Lenggong Geopark dan 21 Peserta daripada 11 sekolah kebangsaan sekitar daerah itu.Kursus TOT Geosekolah Jawatankuasa Geokomuniti Lenggong Geopark itu berlangsung selama tiga hari bermula pada 14 Jun dan berakhir semalam (16 Jun 2023).Ia merupakan program kesedaran awam dan pendidikan yang diwujudkan di bawah Jawatankuasa Geokomuniti Lenggong Geopark Lenggong Geopark.Geosekolah menyediakan pembelajaran di luar bilik darjah yang sangat baik untuk mengajar pelbagai kemahiran, membangunkan pemahaman tentang persekitaran semula jadi dan konsep penting dalam sains alam sekitar.Objektifnya ke arah meningkatkan kefahaman dan kesedaran pelajar tentang keunikan Lenggong serta sumber mampannya.Sekali gus, memupuk semangat dan jati diri dalam kalangan pendidik, pelajar dan masyarakat untuk melestarikan alam sekitar pada setiap aktiviti kehidupan harian.Paling utama, menghargai Lenggong sebagai Tapak Warisan Dunia UNESCO dan Lenggong Geopark di samping melahirkan duta kecil Lenggong Geopark bagi melestarikan wilayah istimewa di Hulu Perak berkenaan.


Program Semarak MADANI perluas penglibatan komuniti

(Datuk Dr Muhammad Agus Yusoff bersama pelajar pada Program Semarak MADANI di Sekolah Kebangsaan (SK) Bukit Jarum, Pasir Mas, Kelantan)

PASIR MAS, 17 Jun- Program Semarak MADANI anjuran Jabatan Komunikasi Komuniti (J-KOM) wajar diteruskan dengan melibatkan lebih ramai komuniti di negara ini. Ketua Pengarahnya, Datuk Dr Muhammad Agus Yusoff berkata, lebih banyak komuniti baru perlu diterokai dalam usaha menerapkan penghayatan dan pemahaman konsep Malaysia MADANI. “Program Semarak MADANI mendekati komuniti perlu diteruskan sampai bila-bila, bukan hanya komuniti kampung, ibu tunggal, pemadu teksi, masyarkat Felda, orang kurang upaya OKU, malah dengan pelbagai lagi komuniti gelandangan dan sebagainya."Itu yang perlu kita hadirkan diri bersama mereka untuk menunjukkan kepada mereka inilah kasih sayang perpaduan madani, saya rasa banyak lagi komuniti baru yang perlu kita terokai.” Beliau berkata demikian pada pemberita selepas merasmikan Program Semarak MADANI di Sekolah Kebangsaan (SK) Bukit Jarum, Pasir Mas, Kelantan. Pada program tersebut, seramai 850 penduduk sekitar menyertai pelbagai aktiviti yang dianjurkan antaranya kenduri rakyat, sukan komuniti serta pameran dari jabatan dan agensi kerajaan. Mengulas lanjut, katanya penganjuran program berkenaan bukan semata-mata bagi beramah mesra bersama komuniti setempat malah, kerajaan juga berusaha mendapatkan isu-isu setempat dan mencari ruang membantu rakyat mendepani isu berkaitan. Katanya, setakat ini pelbagai program berteraskan konsep MADANI telah dilaksanakan antaranya, Himpunan Mahasiswa MADANI, Jelajar MADANI dan Kemahiran Digital MADANI. Program-program seumpama itu akan diteruskan pada masa akan datang bersesuaian dengan peranan jabatan berkenaan sebagai wadah perpaduan dan penyatuan antara kerajaan dan masyarakat.

(Ketua Pengarah J-KOM, Datuk Dr Muhammad Agus Yusoff)


Kekurangan biji kopi tempatan, antara cabaran kritikal industri kopi negara

KLUANG, 17 Jun- Faktor kekurangan biji kopi tempatan, menjadi antara cabaran kritikal dihadapi industri pengeluaran kopi negara, ketika ini.Timbalan Menteri Pertanian dan Keterjaminan Makanan (MAFI), Chan Foong Hin berkata kadar pengeluaran kopi tempatan, hanya memenuhi tiga peratus permintaan dalam negara.Pengeluaran kopi negara di peringkat global, hanya berada pada kadar 0.16 peratus.Manakala kadar import kopi berada pada 97 peratus, bagi kegunaan dalam negara.Antara cabaran lain, persaingan daripada komoditi lain seperti sawit untuk mendapatkan bantuan dana, keluasan tanah penanaman, tenaga buruh dan kos input.Persaingan dari negara jiran serta keperluan tenaga buruh juga menyumbang kepada cabaran industri kopi negara."Permintaan kopi dalam negara semakin meningkat, daripada 600,000 kilorgram setahun, dijangka akan naik 800,000 kilogram setahun, cuma masalahnya kita bergantung 97 peratus daripada biji kopi yang diimport...jadi untuk memajukan industri kopi negara, kita harus menghasilkan kopi sendiri," katanya.

(Timbalan Menteri Pertanian dan Keterjaminan Makanan (MAFI), Chan Foong Hin)

Beliau berkata demikian dalam sidang media pada Majlis Pelancaran Klon dan Inovasi Kopi Liberica Baharu MARDI, di sini hari ini.

Tiga klon kopi Liberica, tingkat pengeluaran kopi negaraSementara itu, tiga klon kopi Liberica baharu yang dihasilkan Institusi Penyelidikan dan Kemajuan Pertanian Malaysia (MARDI), perlu dimanfaatkan agensi berkaitan, untuk meningkatkan pengeluaran kopi negara.  Kopi Liberica mampu menghasilkan kopi lebih tinggi, berdaya tahan terhadap serangan serangga perosak, serta jualan lebih tinggi, berbanding Kopi Arabica dan Robusta.Menurut Foong Hin sebanyak 10 klon kopi Liberica dan Robusta telah diisytiharkan MARDI, sejak 1992.Sebanyak 44 pokok individu kopi telah dikumpul dan dinilai di MARDI Kluang, dan telah menyumbang kepada kejayaan penyelidik MARDI, menghasilkan pelbagai varieti klon kopi berkualiti.Selain itu, beliau yakin teknik anak pokok menggunakan keratan tanpa pokok penanti, dapat menjimatkan kos pengeluaran, tenaga buruh dan masa menghasilkan kopi."Atas usaha MARDI ini, memang Johor saya lihat, satu tempat yang sesuai untuk penanaman kopi Liberica, dekat Kluang, Batu Pahat...Johor dengan tanah yang subur, memang sesuai untuk pembangunan kopi di negara ini," jelasnya.Dalam pada itu, MARDI perlu terus berusaha mempergiatkan penyelidikan dan pembangunan teknologi kopi, untuk kekal menjadi pusat rujukan utama industri kopi negara.Kerajaan negeri turut diseru bersama-sama, mewarwarkan dan menyokong inovasi dihasilkan, supaya petani dan pengusaha kopi dapat menerima manfaat.


IDEAS anjur Bengkel Pendanaan Politik

KUALA LUMPUR, 17 Jun- Institut Demokrasi dan Hal Ehwal Ekonomi (IDEAS) menganjurkan Bengkel Pendanaan Politik di ibu negara hari ini.Menurut Pengurus Kanan IDEAS Aira Zahari, ia bagi meneliti perundangan dalam pendanaan politik, pengisytiharan harta dan pemilikan benefisial di negara ini.Jelasnya sudah tiba masanya Malaysia memiliki undang-undang yang bersifat lebih holistik dan menyeluruh untuk mengurangkan rasuah sekaligus memudahkan persaingan yang lebih adil dalam politik."Sudah terlalu banyak kes rasuah yang melibatkan ahli-ahli politik yang saya rasa boleh menghakis kepercayaan rakyat kepada demokrasi dan parti politik."Sebab tu kita perlu ambil tindakan, kita perlu ada satu undang-udang supaya kes macam ini boleh dielakkan dan tidak berlaku lagi,"katanya.Bagi Presiden Transparency International Malaysia (TI-M), Dr Muhammad Mohan bengkel seumpama itu penting terutamanya dalam usaha menyegerakan wujudnya Akta Pendanaan Politik di negara ini.Seramai lebih 40 peserta menyertai Bengkel Pendanaan Politik ini yang diadakan di Kuala Lumpur.


Lelaki maut kereta dinaiki bersama keluarga rempuh treler

KAMPAR, 17 Jun- Seorang lelaki maut apabila kereta yang dinaiki bersama keluarganya merempuh sebuah treler di Kilometer 301.5,  Lebuhraya Utara Selatan (arah selatan) awal pagi tadi. Mangsa, Muhammad Zweill Haikal Ghazali, 18 tahun, yang merupakan penumpang kenderaan tersebut, maut akibat kecederaan di bahagian kepala.Ketua Polis Daerah Kampar, Superintendan Mohamad Nazri Daud berkata, siasatan awal mendapati, kenderaan dinaiki keluarga tersebut sedang dalam perjalanan dari Ipoh ke Kuala Lumpur.  Apabila tiba di lokasi kejadian, kenderaan mangsa hilang kawalan lalu melanggar belakang treler yang sedang bergerak di lorong kiri.Akibat pelanggaran itu, seorang mangsa maut dan empat lagi mengalami cedera parah dan cedera ringan.Pemandu lori bagaimanapun tidak mengalami sebarang kecederaan.  Kesemua gangsa kemudian dihantar ke Hospital Tapah untuk tindakan lanjutKes diklasifikasikan di bawah seksyen 41(1) Akta Pengangkutan Jalan 1987.


Isu kekurangan gula, bekalan dijangka selesai hujung Jun

SERI MANJUNG, 17 Jun- Isu kekurangan bekalan gula pasir kasar dan halus dijangka selesai penghujung bulan ini.Jaminan diberi Menteri Perdagangan Dalam Negeri dan Kos Sara Hidup, Datuk Seri Salahuddin Ayub sambil mengakui bekalan itu ketika ini masih berkurangan.Sekiranya isu tersebut tidak selesai, kementerian berkemungkinan akan memanjangkan tempoh Ops Manis yang sepatutnya tamat pada 30 Jun."Saya boleh katakan kita sampai pada tahap 80 peratus, yang 20 peratus itu yang kita kena cukupkan...maknanya dari segi keperluan sebulan, negara memerlukan 42,000 tan metrik mesti ditunaikan oleh pihak pengeluar. Minimum 42,000 tan metrik bagi gula pasir kasar dan halus," katanya.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

Beliau berkata demikian ketika melakukan sesi pemantauan dan lawatan ke beberapa premis dan kilang barangan kawalan sekitar Seri Manjung.Sehingga kini, kementerian telah mengadakan lima sesi libat urus bersama pengilang bagi membincangkan isu kekurangan bekalan gula di negara ini.Hasil pertemuan tersebut, pihak pengilang berjanji akan cuba mencukupkan bekalan di pasaran dalam masa terdekat.Mengulas mengenai minyak masak paket dan telur, beliau berkata bekalan itu mencukupi dan tiada masalah.Pemantauan akan terus dilakukan dari semasa ke semasa.

Perbincangan bersama KKM dalam masa terdekatMengenai dakwaan kenaikan harga susu formula untuk pesakit kanser, Salahuddin berkata pihaknya akan mengadakan perbincangan dengan Kementerian Kesihatan Malaysia (KKM) dalam masa terdekat."Saya akan cuba berbincang dengan Menteri Kesihatan (Dr Zaliha Mustafa) supaya rakyat boleh beli di hospital kerajaan, mungkin harga sedikit rendah kerana saya difahamkan KKM beli secara pukal, ini boleh bincang nanti kerana kalau beli di farmasi memang mahal," katanya.Berkenaan isu kenaikan harga susu formula kanak-kanak pula, beliau meminta pengusaha menyediakan laporan trend harga kepada kementerian selama enam bulan.Sekiranya berlaku peningkatan, beberapa insiatif akan diambil bagi mengatasi masalah tersebut termasuk mengadakan libat urus dengan pihak berkaitan. Hasil pemantauan dijalankan setakat ini, mendapati harga ditawarkan masih berpatutan dan tidak berlaku kenaikan melampau.


PM lulus peruntukan RM2.94 juta kepada 588 masjid di Kedah

(Datuk Seri Anwar berucap merasmikan Majlis Sambutan Jubli Intan Sekolah Menengah Agama (SMA) Nahdhah Hasanah Melele di Kedah)

KUBANG PASU, 17 Jun- Sebanyak RM2.94 juta peruntukkan diberikan kepada 588 masjid kariah di 12 daerah seluruh negeri Kedah yang berdaftar di bawah Jabatan Hal Ehwal Agama Islam Negeri Kedah (JHEAIK) bertujuan pengimarahan masjid sempena sambutan Hari Raya Aidiladha .Ia diumumkan Perdana Menteri Datuk Seri Anwar Ibrahim.Katanya menerusi peruntukan itu setiap masjid akan menerima sebanyak RM5,000."Ada permintaan daripada banyak masjid untuk kegiatan tambahan. Jadi ada 588 masjid kariah di 12 daerah di Kedah yang berdaftar bawah Jabatan Hal Ehwal Agama Islam Negeri Kedah, bagi tujuan imarah masjid sempena Hari Raya Aidiladha, untuk 588 buah masjid, saya luluskan RM5,000,"katanya.Beliau berucap ketika merasmikan Majlis Sambutan Jubli Intan Sekolah Menengah Agama (SMA) Nahdhah Hasanah Melele di Kedah.Sementara itu, sebanyak 88 institusi pendidikan Islam termasuk pondok, tahfiz dan Sekolah Agama Rakyat yang berdaftar di negeri Kedah menerima bantuan berjumlah RM6.4 juta. Menurut Datuk Seri Anwar, bantuan berkenaan adalah bertujuan bagi membaik pulih serta menaik taraf kemudahan pendidikan sedia ada. Selain itu, 36 buat institusi pendidikan Islam di negeri berkenaan turut menerima bantuan pendidikan berjumlah RM604,180 untuk tujuan kursus dan latihan guru serta bantuan seperti meja, kerusi, almari, projektor, papan putih, kabinet buku dan sebagainya. Manakala 28 buah pondok, tahfiz dan sekolah agama rakyat berdaftar lain di negeri itu menerima sejumlah RM1.985 juta bagi tujuan pendidikan serta kebajikan guru dan pelajar. Bantuan berkenaan diselaraskan Jabatan Kemajuan Islam, Kementerian Pendidikan Malaysia dan Unit Penyelarasan Pelaksanaan, Jabatan Perdana Menteri. Majlis Sambutan Jubli Intan SMA Nahdhah Hasanah Melele turut dihadiri Menteri pendidikan Fadhlina Sidek dan Menteri di Jabatan Perdana Menteri, Menteri Agama Datuk Na'im Mokhtar.

(Majlis Sambutan Jubli Intan SMA Nahdhah Hasanah Melele turut dihadiri Menteri pendidikan Fadhlina Sidek dan Menteri di Jabatan Perdana Menteri, Menteri Agama Datuk Na'im Mokhtar)


Harimau Malaya diselamatkan, terkena jerat pemburu haram

GUA MUSANG, 17 Jun- Seekor harimau belang betina terlepas daripada menjadi mangsa pemburu haram apabila berjaya diselamatkan dalam satu operasi di Gua Musang, semalam.Pengarah Jabatan Perlindungan Hidupan Liar dan Taman Negara (PERHILITAN) Kelantan, Mohamad Hafid Rohani berkata haiwan dianggar berusia antara 4 hingga 5 tahun itu diselamatkan sejurus menerima laporan daripada pekerja ladang.Harimau Malaya itu terkena jerat berhampiran Ladang Metro NTT Pos Blau, di sini.Dron terpaksa digunakan bagi mengesan kedudukannya kerana lokasi yang sukar diakses disebabkan kawasan berkecerunan tinggi dan sungai.Ubat pelali digunakan bagi memudahkan kerja-kerja menyelamat yang turut disertai pelbagai agensi.Rawatan lanjut dilakukan kerana harimau itu mengalami kecederaan akibat terkena jerat pada pergelangan kaki kiri hadapan.